Misbaha: Bapa Persuratan Terengganu

Siapakah gerangan Misbaha ini? Dan,
bagaimanakah pemilik gelaran Misbaha ini telah mengubah senario bidang
penulisan serta persuratan di Terengganu? Artikel ini akan membawa kita semua
menelusuri kehidupan seorang Misbaha, sumbangannya kepada bidang penulisan,
penerokaannya terhadap sejarah Terengganu serta baktinya demi kebajikan
anak-anak Terengganu.

Sejarah Awal

Nama sebenar Misbaha ialah Allahyarham Dato’ Setia Jasa Haji Mohd Salleh bin Haji Awang bin Haji Mohamad bin Osman bin Bilal Salleh bin Haji Abdul Rahim, dan telah dilahirkan pada hari Rabu, 13 Jun 1917, bersamaan dengan 23 Syaaban, 1335 Hijrah.

Tempat kelahiran beliau ialah di Kampung Masjid, atau kini dikenali sebagai Kampung Baharu, Jalan Tok Lam, Kuala Terengganu. Nama Misbaha yang digunakan oleh beliau merupakan gabungan daripada nama beliau sendiri, iaitu Mohd Salleh bersama dengan nama ayahanda beliau, iaitu Haji Awang, yang dieja dalam tulisan Jawi.

Sebenarnya, penggunaan gelaran Misbaha ini ada kaitannya serta mempunyai pengaruh daripada beberapa nama tokoh kesusateraan dan ulama terdahulu, iaitu Zainal Abidin Ahmad atau lebih dikenali sebagai Zaaba serta Haji Abdul Malik Karim Amrullah, atau Hamka.

Misbaha merupakan anak bongsu daripada dua
adik-beradik, di mana kakaknya yang bernama Hajah Ngah binti Haji Awang telah
dilahirkan pada tahun 1904. Misbaha lahir dalam sebuah keluarga sederhana yang
mana bapa beliau, Haji Awang merupakan seorang bilal yang bertugas di Masjid
Zainal Abidin dan turut dikenali ramai sebagai seorang guru agama di sekitar
Kuala Terengganu. Ibu Misbaha pula adalah seorang yang berketurunan Cina Yunnan
dan merupakan seorang suri rumah.

Keperibadian Misbaha banyak terbentuk hasil
didikan ibu bapanya yang menitikberatkan kedua-dua ilmu keduniaan serta
akhirat. Ibu bapanya sentiasa memastikan bahawa anak lelaki tunggal mereka
bukan sahaja boleh membaca dan menulis dengan baik, malah turut memperoleh ilmu
keagamaan yang mencukupi. Misbaha telah mendapat pendidikan awalnya secara
formal pada usia enam tahun, iaitu pada tahun 1923, di Sekolah Melayu Paya
Bunga. Sekolah ini yang dibuka pada tahun 1922, dibina berdekatan dengan
kawasan rumahnya, dan Misbaha telah memperoleh pendidikan di sini bermula dari
Darjah Satu sehingga tamat Darjah Enam pada tahun 1929.

Misbaha telah menduduki peperiksaan Darjah Khas pada tahun 1930, dan setelah lulus, beliau telah menyambung pelajaran peringkat menengahnya di Madrasah Al-Arabiah, yang pada waktu itu menumpang di Sekolah Melayu Paya Bunga sebelum dipindahkan ke Sekolah Melayu Bukit Jambul.

Madrasah Al-Arabiah ini kemudiannya telah dikenali sebagai Sekolah Menengah Agama Arab Sultan Zainal Abidin (SMAZA) yang merupakan antara sekolah agama berprestij di Terengganu. Pada 30 Ogos 1934, SMAZA ini secara rasminya telah dipindahkan dan dibuka di Kampung Ladang, Kuala Terengganu dan dinamakan sebagai Madrasah Zainal Abidin Al-Arabiah. Ia merupakan sebuah madrasah beraliran Arab dan antara sekolah tertua di Terengganu.

Pendidikan Misbaha di madrasah ini bermula pada tahun 1930 hingga 1936, dan antara rakan-rakan baik beliau di madrasah berkenaan yang juga merupakan antara tokoh di Terengganu ialah Haji Ibrahim Hilmi Haji Abdullah, Tan Sri Ibrahim Fikri Mohamad, Wan Ibrahim Ali dan Haji Ali Abu Bakar. Setelah melalui proses pembelajaran selama enam tahun, Misbaha akhirnya telah berjaya memperoleh kelulusan cemerlang dalam peperiksaan dan dianugerahkan Sijil Alqismu Al-Mumtaz (Bahagian Cemerlang) pada 1 Ogos 1936.

Misbaha telah berjaya mendapat tempat keempat bersama-sama dengan 10 orang lagi pelajar cemerlang yang lain. Salah seorang sahabat baik beliau, iaitu Ibrahim Fikri, yang juga menjadi pelajar cemerlang bercita-cita mahu melanjutkan pelajaran ke peringkat yang lebih tinggi, namun Misbaha yang merupakan anak lelaki tunggal dalam keluarga tidak bercadang untuk melanjutkan pelajaran ke mana-mana tempat di luar negara.

Selepas mendapat keputusan sijil cemerlang,
pembelajaran Misbaha tidak terhenti setakat itu sahaja meskipun beliau tidak
melanjutkan pelajaran ke luar negara. Sebaliknya, Misbaha telah mengikuti kelas
Bahasa Inggeris di Crown Grammar School, Jalan Cherung Lanjut, Kuala
Terengganu, yang diadakan pada sebelah malam. Sekolah ini merupakan
satu-satunya sekolah Inggeris swasta yang wujud di Terengganu pada waktu itu.
Pada tahun 1936 ini jugalah Misbaha berjaya memperoleh kelulusan Inggeris pada
tahap Standard Six. Tindakan Misbaha
yang tekun dalam mempelajari pelbagai bidang bahasa dan cabang ilmu ini telah
menjadikan beliau seorang yang berpengetahuan luas dan fasih dalam ketiga-tiga
bahasa.

Kerjaya Awal

Ketekunan Misbaha ini dapat dilihat sejak
usia remaja beliau lagi, di mana sewaktu belajar di Sekolah Zainal Abidin
(madrasah), beliau telah mengikuti kelas khas dan turut bekerja sambilan
sebagai seorang kerani dalam latihan, iaitu selama tiga hari dalam seminggu. Latihan
sebagai kerani inilah yang telah membentuk Misbaha dan memperkenalkan beliau
kepada bidang penulisan serta melengkapkan diri beliau dengan etika sebagai
seorang pengarang. Ini merupakan suatu peluang yang amat bermakna bagi beliau,
apatah lagi pada waktu itu adalah sukar bagi seseorang untuk memperoleh mesin
taip bagi tujuan penulisan kerana harganya yang mahal.

Sekitar tahun 1936 hingga 1937, Misbaha telah
berulang alik antara Terengganu dengan Singapura kerana beliau mendapat peluang
untuk bekerja di Syarikat Percetakan akhbar Warta Malaya. Setahun
kemudian,  iaitu pada sekitar Ogos 1937,
Misbaha pulang ke Terengganu dan bertugas sebagai seorang guru agama di Sekolah
Melayu Paya Bunga. Setelah lebih tiga tahun berkhidmat, Misbaha telah dinaikkan
pangkat menjadi Guru Pelawat (Nazir) bagi sekolah-sekolah agama di Terengganu
pada tahun 1941.

Dalam kesibukannya sebagai seorang guru
agama, Misbaha masih lagi tekun mendalami pelbagai cabang ilmu agama
terutamanya yang berkaitan dengan kitab-kitab thurath (klasik). Kelas yang
diikutinya adalah kelas pengajian secara sambilan di beberapa tempat di Kuala
Terengganu, seperti kelas pengajian kitab di Masjid Abidin, Surau Kampung Daik
serta pembelajaran yang disampaikan di rumah Mufti Terengganu pada waktu itu,
iaitu Syeikh Hassan Said Al-Yamani.

Kegiatan Penulisan

Misbaha adalah seorang tokoh yang ternama
dalam bidang penulisan di Terengganu dan sering dijadikan rujukan oleh para
penulis generasi baru. Perjalanan beliau dalam kegiatan penulisan boleh
dipecahkan kepada tiga fasa utama, di mana pada peringkat pertama, iaitu
permulaan, Misbaha banyak menghasilkan penulisan kreatif seperti cerpen, puisi
dan novel. Seterusnya, beliau beralih pula kepada penulisan bahan-bahan sejarah
dan keagamaan. Manakala, pada fasa yang ketiga, beliau terlibat secara aktif
dalam penulisan ilmiah, iaitu melalui penghasilan buku, monograf serta jurnal
yang mengkhusus kepada sejarah Terengganu.

Misbaha mula berjinak-jinak dalam bidang
penulisan kreatif melalui karya terjemahan kisah Arab yang bertajuk ‘Perawan
Israil’ pada tahun 1930 melalui majalah Pengasuh diikuti dengan karya
‘Siapa Lagi Kekasih Perempuan’ dan ‘Tengah Menarik Tali’.  Kelebihannya yang mampu menguasai Bahasa Arab
dengan baik telah memberi peluang untuk beliau membaca dan membaca karya-karya
berbahasa Arab. Minat beliau yang sangat mendalam dalam bidang penulisan
menyebabkan Misbaha tidak pernah jemu menulis meskipun karyanya tidak
diterbitkan.

Keghairahan Misbaha dalam bidang
penulisan  memuncak apabila pada tahun
1932, beliau telah berjaya menghasilkan lima buah cerpen, antaranya yang
bertajuk ‘Anwar Syah dengan Puteri Syarifah al-Qamar’, ‘Kasih Yang Sebenar’ dan
‘Suluhan Hidup’, namun kesemua cerpen ini tidak diterbitkan oleh mana-mana
rumah penerbitan. Ini mungkin disebabkan oleh tema cerpen yang dihasilkan oleh
Misbaha pada waktu itu adalah berkisar mengenai cerita kanak-kanak, sedangkan
pada masa itu, tema penulisan yang sering dihasilkan ialah mengenai kelas dalam
masyarakat dan perjuangan politik.

Pada tahun 1935, Misbaha telah menghasilkan
bahan terjemahan bersiri melalui akhbar Majlis menerusi kisah ‘Rahsia Rumah
Biru’, iaitu sebanyak 15 siri, dan kemudiannya menyambung sehingga 64 siri.
Seterusnya, pada 14 Mei 1936, Al-Hikmah telah menyiarkan cerita karya Misbaha
yang bertajuk ‘Belas Kasihan’. Selain daripada cerpen, Misbaha juga aktif dalam
menghasilkan puisi. Pada 3 Januari 1937, puisi ciptaan beliau yang bertajuk
‘Askar Melayu’ telah diterbitkan oleh Warta Malaya. Sebulan selepas itu, sekali
lagi puisi beliau diterbitkan oleh Warta Malaya, yang bertajuk ‘Mengapa Umat
Islam Terkebelakang’ dan beliau memakai nama samaran Penulis Khas Kita di
Terengganu.

Antara tahun 1936 hingga 1937, beberapa buah
cerpen hasil karya Misbaha telah diterbitkan oleh pelbagai penerbitan antaranya
ialah ‘Anak Yang Bahagia’ melalui Warta Malaya (Julai 1936), ‘Perasaan Baik’
melalui Warta Ahad (Julai 1936), ‘Nasib Seorang Gadis’ melalui Warta Jenaka
(Mac 1937) dan ‘Pengaruh Tamak’ melalui Warta Ahad (Julai 1937).

Di samping penulisan cerpen, novel dan
cerpen, Misbaha juga banyak menghasilkan risalah yang berkaitan dengan bidang
keagamaan. Tahun 1935 menyaksikan sebanyak 17 buah karya penulisan beliau telah
dimuatkan dalam akhbar Majlis, Al-Hikmah serta Warta Malaya, dan nama samaran
yang beliau gunakan pada waktu itu ialah Penulis Khas Kita di Terengganu dan
Misbaha Darul Iman. Penulisan-penulisan ini adalah berkait rapat dengan
aktiviti dakwah Islamiah, lawatan pembesar negara ke Terengganu serta
peristiwa-peristiwa luar negara yang berlaku. Antara risalah/artikel agama
terawal yang dihasilkan oleh Misbaha ialah siri ‘17 Ramadan’ yang telah
diterbitkan melalui akhbar Majlis pada Februari 1935 hingga September 1935
sebanyak 50 siri.

Siri rencana dan ulasan berita yang
dihasilkan oleh Misbaha pada sekitar tahun 1935 hingga 1938 melalui pelbagai
penerbitan akhbar seperti Majlis, Al-Hikmah, Warta Malaya, Warta Jenaka dan
Warta Ahad adalah sebanyak 17 buah pada 1935, 24 buah pada tahun 1936, 37 buah
pada tahun 1937 dan 17 buah pada tahun 1938. Nama-nama samaran yang beliau
gunakan sepanjang terbabit dalam bidang penulisan ini selain daripada Misbaha
dan Penulis Khas Kita di Terengganu ialah Putera, Asmara, Hantu Golak, Pena
Lapok, Indera, Abu Suhaimi dan Lutfi.

Pegawai Propaganda Jepun

Sewaktu pendudukan Jepun di Terengganu,
Misbaha telah diberi penghormatan dilantik sebagai pegawai kerajaan Jepun bagi
mengendalikan akhbar propaganda Jepun iaitu Cahaya Timur. Perlantikan ini
adalah disebabkan oleh kebolehan dan pengalaman Misbaha dalam bidang penulisan
sebelum itu. Misbaha menerima jawatan ini, hanyalah semata-mata kerana taat
setia dan kepatuhan beliau terhadap arahan Sultan Terengganu yang memerintah
pada waktu itu. Beliau telah menjadi Ketua Pengarang bagi akhbar ini bersama
rakan-rakan yang lain seperti Abdul Kadir Adabi, Ibrahim Fikri, Abdullah Omar
dan Wan Sulaiman yang dilantik sebagai sidang pengarang.

Akhbar Cahaya Timur yang diterbitkan dalam
tulisan jawi, merupakan bahan propaganda Jepun kepada rakyat, yang secara
halusnya bertujuan menyampaikan maklumat kerajaan Jepun untuk rakyat iaitu
tindakan yang bakal dikenakan sekiranya mereka ingkar kepada kerajaan. Meskipun
Misbaha bersama rakan-rakan yang lain menulis mengenai propaganda Jepun, namun
tidak semua yang ditulisnya adalah benar, malah apa yang dilakukan oleh beliau
bersama rakan-rakannya ini hanyalah semata-mata bersandarkan kepada prinsip
kepatuhan dan taat setia kepada Tuanku Sultan yang dicintainya.

Penglibatan Misbaha di dalam pentadbiran Jepun dan menyampaikan propaganda Jepun ini telah menyebabkan orang ramai menganggap beliau sebagai seorang yang pro-Jepun dan mementingkan diri sendiri. Namun Misbaha berpegang teguh kepada prinsipnya, iaitu demi Sultan, dan demi maruah orang Melayu pada waktu itu.

Kedudukan Misbaha sebagai seorang Ketua Pegawai Maklumat kerajaan Jepun pada waktu itu telah menyelamatkan ramai orang Melayu daripada tindakan zalim pihak Jepun. Malah, penulisan Misbaha sebenarnya tidak pernah memburukkan orang Melayu, tetapi lebih fokus kepada propaganda memburukkan pemerintahan British di Tanah Melayu. Misbaha juga berjaya menguasai bahasa Jepun dengan baik sepanjang berkhidmat dengan kerajaan Jepun.

Terdapat pelbagai kisah menarik sepanjang perkhidmatan Misbaha bersama rakan-rakan yang lain di dalam pentadbiran Jepun di Terengganu. Misbaha sebenarnya merupakan seorang nasionalis yang berperanan besar di belakang tabir melalui penulisan dan penanya.

Beliau bersama rakan-rakannya yang lain, iaitu Ibrahim Fikri (Menteri Besar Terengganu dari tahun 1961 hingga 1970) dan Wan Daud Ahmad telah mengambil langkah cermat dan berjaga-jaga sepanjang berdamping dengan pihak tentera Jepun. Kumpulan yang dibentuk oleh beliau bersama rakan-rakan ini telah berjaya menghalang pihak Jepun daripada melakukan kerosakan terhadap tanah tumpah darah mereka.

Mereka telah berjaya mempengaruhi pihak penjajah Jepun untuk membina Sekolah Khairiah di Jalan Hiliran untuk kepentingan anak-anak Terengganu. Malah, Misbaha bersama rakan-rakannya juga berjaya menyelamatkan Balai Besar dalam kawasan Istana Maziah daripada dijadikan kelab hiburan oleh pihak Jepun dan memindahkannya menjadi bangunan tambahan Madrasah Sultan Zainal Abidin Ladang.

Selain itu, kumpulan Misbaha ini juga berjaya menyelamatkan beberapa orang Melayu daripada kekejaman pihak Jepun serta mengelakkan berlakunya angkara jahat Jepun terhadap wanita-wanita Melayu. Kesemua ini menunjukkan kepintaran dan kemahiran diplomasi Misbaha bersama rakan-rakannya dalam menghadapi pihak tentera Jepun demi menyelamatkan maruah bangsa Melayu daripada ditindas.

Penahanan oleh Pihak Pentadbiran Tentera British

Selepas kekalahan pihak Jepun, Tanah Melayu
telah diletakkan semula di bawah pentadbiran tentera British. Pada ketika itu
jugalah pasukan Bintang Tiga bermaharajalela dan menangkap sesiapa sahaja yang
disyaki bersubahat dengan tentera Jepun. Malah, Misbaha bersama rakan-rakannya
yang lain turut menerima ancaman pihak Bintang Tiga ini yang menyebabkan beliau
sentiasa berwaspada demi keselamatan diri, keluarga dan penduduk yang lain.

Pihak tentera British kemudiannya turut mengeluarkan arahan untuk menangkap mana-mana individu yang pernah bekerjasama dengan tentera Jepun untuk dibicarakan. Memandangkan Misbaha pernah berkhidmat sebagai pegawai kerajaan Jepun, maka beliau turut menjadi sasaran. Misbaha dan rakan-rakan akhirnya telah ditangkap oleh pihak British pada September 1945 dan dibicarakan.

Setelah perbicaraan, mereka didapati bersalah kerana menjalinkan kerjasama dengan tentera Jepun serta memiliki pistol tanpa lesen yang sah. Misbaha telah dikenakan hukuman penjara di Kota Bharu bersama rakan-rakannya, iaitu Ibrahim Fikri, Wan Daud Ahmad, Muda Osman dan 60 orang tahanan yang lain. Tiga bulan selepas itu, mereka telah dipindahkan ke Kuala Terengganu. Dan selepas tiga bulan setengah dipenjarakan di Kuala Terengganu, Misbaha telah melalui sesi perbicaraan bersama Majistret Khas daripada pihak British.

Dalam perbicaraan ini, Misbaha telah disoal siasat mengenai tugasnya bersama pihak Jepun. Apa yang menariknya, kesemua soalan dan tuduhan telah dijawab oleh Misbaha dengan tegas dan berani. Malah, Misbaha turut menyatakan pendirian tegasnya bahawa apa yang dilakukannya sepanjang berkhidmata dengan pihak Jepun adalah semata-mata kerana taat setianya kepada Tuanku Sultan dan kerajaan Terengganu.

Akhirnya, setelah beberapa sesi perbicaraan, Misbaha bersama rakan-rakan yang lain telah dibebaskan tanpa syarat setelah dipenjarakan selama lima bulan 26 hari. Kebijaksanaan dan keberanian beliau dalam menjawab segala pertuduhan daripada pihak British telah berjaya membuktikan kejujuran beliau dan sekaligus menunjukkan kesetiaan beliau terhadap Sultan dan kerajaan Terengganu.

Penglibatan dalam Kebajikan

Persatuan Kebajikan Islam Terengganu atau
Perkasa merupakan sebuah pertubuhan Islam yang banyak membantu para penduduk
dalam meningkatkan taraf sosioekonomi mereka khususnya dalam bidang pendidikan.
Melalui Perkasa, sebuah asrama anak-anak yatim yang dinamakan sebagai Asrama
Darul Falah telah diwujudkan. Misbaha merupakan antara individu penting yang
telah mengasaskan Perkasa ini bersama rakan-rakannya yang lain.

Perkasa ini ditubuhkan berteraskan syariat
Islam dan banyak menganjurkan pelbagai program keagamaan serta menjaga
kebajikan para pelajar yang kurang berkemampuan. Antaranya ialah menganjurkan
sambutan Maulid Nabi SAW di Terengganu, mengadakan Musabaqah Tilawah Al-Quran
bagi kanak-kanak Terengganu pada tahun 1949 dan 1956 serta memberikan khidmat nasihat
agar pentadbiran masjid dan surau menjadi lebih teratur.

Asrama Darul Falah yang dibuka secara rasmi
pada tahun 1965 telah mendapat liputan meluas dengan sokongan yang diberikan
oleh Sultan Terengganu sendiri. Melalui asrama ini, nasib anak-anak yatim di
Terengganu dapat dibela dan pengajian mereka juga adalah terjamin. Sebagai
mengenang jasa dan sumbangan Misbaha dalam penubuhan Asrama Darul Falah ini,
sebuah dewan yang dinamakan sebagai Dewan Misbaha telah didirikan di asrama
ini.

Pemergian Misbaha

Permata kesayangan Terengganu ini telah
kembali ke rahmatullah pada 31 Ogos 1992, di kediamannya di Kampung Serada,
Kuala Terengganu pada usia 78 tahun akibat sakit jantung. Jenazah beliau telah
disemadikan di tanah perkuburan Tok Pulau Manis.

Kesimpulan

Misbaha sehingga kini akan tetap dikenang oleh seluruh rakyat Terengganu sebagai seorang tokoh serba boleh yang menyumbang kepada perubahan dalam bidang penulisan, pensejarahan dan kebajikan di negeri ini. Meskipun hanya berpendidikan peringkat menengah, namun, kegigihan dan ketekunan beliau dalam mendalami cabang ilmu serta giat menulis demi mencelikkan minda anak bangsa amatlah dipandang tinggi.

Misbaha adalah lambang seorang ilmuwan yang tidak pernah jemu untuk membaca, mendalami dan mengembangkan ideanya sehingga masyarakat menerima dan mengambil manfaat daripada usahanya itu. Semoga kita semua dapat meminjam semangat keilmuan yang ditunjukkan oleh Misbaha ini dalam memandaikan anak bangsa.

Rujukan

Hamdan, A., & Mohd
Komarul Aripin, I. (2017). Misbaha Putera Jalan Tok Lam: Tokoh Persuratan,
Keagamaan, Kebajikan dan Pensejarahan Terengganu (1st Edition). Kuala
Nerus, Terengganu: Penerbit UMT.

Sharif Putera, (2018).
Misbaha (Dato’ Haji Mohd Salleh Awang): Tokoh Beberapa Zaman dan Berbagai
Kebolehan. In Muhammad Abu Bakar (Ed.), Orang Terengganu: Asal Usul, Arus
Hidup dan Arah Tuju (1st Edition, p. 440). Kuala Terengganu: Perbadanan
Perpustakaan Awam Terengganu.


Arib Al-Ma’muniyyah: Wanita Paling Cantik Era Abbasiyah

“Aku tidak pernah melihat seorang wanita yang lebih jelita dan berkemahiran daripada Arib. Beliau bukan saja boleh menyanyi dan bermain alat muzik tetapi boleh mengarang puisi dan bermain catur dengan baik.” – kata-kata seorang cendekiawan muzik Abbasiyyah bila ditanya tentang perihal Arib al-Ma’muniyyah

Pada zaman Bani Abbasiyyah, kelibat hamba berstatus penyanyi atau qayna bukan sesuatu yang asing. Mereka merupakan penghibur bagi golongan elit Abbasiyyah termasuk bangsawan dan khalifah. Dalam kes Arib al-Ma’muniyyah, beliau merupakan penghibur kepada sekurang-kurangnya lima orang khalifah kerajaan berkenaan.

Lahir pada 797 atau 798 Masihi, Arib dikatakan telah dijual sebagai hamba bila mencecah usia 10 tahun. Tetapi wujud khabar angin bahawa beliau sebenarnya puteri kepada wazir Bani Abbasiyyah semasa era Harun al-Rashid, Jaafar bin Yahya al-Barmaki dan seorang hambanya bernama Fatimah.

Justeru, jika benar khabar angin ini, ini bermakna Arib sudah berstatus hamba atau dijual sebagai hamba susulan kejatuhan keluarga al-Barmaki. Keluarga al-Barmaki tumbang selepas Jaafar disyaki melanggar syarat khalifah berkenaan satu perkahwinan antara beliau dengan kekanda baginda Abbasa binti al-Mahdi. Akibatnya, Jaafar ditahan sebelum dikenakan hukuman pan.cu.ng.

Selain Jaafar, anggota keluarga al-Barmaki lain turut ditahan dan seluruh harta mereka dirampas selepas disyaki berlaku khianat dan cuba menggulingkan kedudukan Harun sebagai khalifah. Satu-satunya ahli keluarga al-Barmaki yang terselamat daripada aktiviti ‘pembersihan’ ini ialah saudara Jaafar, Muhammad bin Yahya al-Barmaki.

Walaupun berstatus hamba, Arib berusaha untuk menjadikan dirinya celik huruf dan mahir dalam pelbagai perkara yang digemari golongan elit. Ini termasuk menunggang kuda, mengarang karya sastera, menyanyi, bermain alat muzik dan bermain catur. Ini sekaligus meningkatkan nilainya sebagai hamba di pasaran berikutan kemahiran-kemahiran ini hanya boleh dikuasai oleh hamba-hamba tertentu sahaja.

Kelebihan bakat Arib mula diketahui di seluruh Iraq termasuk ibu kota kerajaan Abbasiyyah, Baghdad. Menjelang tahun 810, Khalifah al-Amin mendapatkannya sebagai penghibur istana khalifah. Walaupun al-Amin kemudiannya tumbang di tangan kekandanya al-Ma’mun dalam perebutan takhta khalifah, khidmat Arib terus dikekalkan oleh baginda.

Malah, baginda menyediakan upah sebanyak 50,000 dirham khas untuknya. Jika dibandingkan dengan upah artisan ketika itu, upah mereka hanya sekitar 20 dirham sebulan sekaligus menunjukkan betapa bernilainya bakat Arib sebagai qayna. Semasa era al-Mutawakkil, baginda bersedia membayar 100,000 dirham sebagai penghiburnya di istana.

Oleh kerana kemahirannya sebagai penyanyi dan sasterawan, Arib amat mengetahui gaya dan tradisi muzik sesebuah wilayah serta biasa dengan selera pendengarnya. Mengikut catatan, beliau telah menghasilkan lebih 1,000 buah lagu. Dua lagunya yang memperlihatkan kebencian beliau bergelar hamba turut mendorong pengganti al-Ma’mun, al-Mu’tasim untuk memerdekakannya.

Arib mempunyai ramai kekasih dalam kalangan golongan elit termasuk bangsawan dan khalifah. Malah, usah terkejut jika wujud khabar angin hubungan erotik antara beliau dengan beberapa khalifah Abbasiyyah seperti al-Ma’mun, al-Mu’tasim dan al-Mutawakkil. Dan perihal mereka turut menjadi inspirasi beberapa lagunya berkenaan kekasih.

“Apabila kekasihku berlalu pergi
Walau melawan keinginanku
untuk dia kekal di sisi.

Perpisahan membuatkanku canggung
kerna aku tidak punya pengganti.

Apabila kelibatnya tiada di mataku
aku merasa letih dengan kehidupan.”

– terjemahan salah satu lagu Arib oleh Fuad Caswell

Arib kembali menemui Tuhan pada usia 96 tahun semasa era pemerintahan al-Mu’tadid. Dikatakan pada penghujung usianya, beliau dikatakan sudah bergelar hartawan, mempunyai hartanah dan bertanggungjawab melatih kumpulan qayna seterusnya. Anekdot kisahnya sedikit sebanyak menambah lagi warna pengetahuan sejarah kehidupan golongan elit era Bani Abbasiyyah.

Nota kaki

RUJUKAN:

Robinson, Chase F. (2021). ‘Arib al-Ma’muniyya: the enslaved medieval woman who sang her way to wealth. HistoryExtra.


Belajar Mencarut Dalam Bahasa Arab Palestine

Bahasa Arab ataupun nama asalnya “Al-arabiah (العربية)” adalah sebuah bahasa Afroasiatik yang dituturkan oleh 310 juta orang di seluruh dunia. Bahasa piawainya telah dijadikan sebagai bahasa rasmi di 25 buah negara termasuk tambahan satu wilayah yang dipertikaikan.

Sebagaimana bahasa lain, Bahasa Arab juga mempunyai “dialek” ataupun “loghat”nya. Antara loghat yang terdapat dalam bahasa tersebut adalah Loghat Palestin.
Persoalannya, apakah itu Loghat Palestin?

APA ITU LOGHAT PALESTIN?

Loghat Palestin adalah sebuah variasi Bahasa Arab yang dituturkan oleh 5.1 juta orang di seluruh dunia. Negara yang mempunyai penutur loghat tersebut adalah Daulah Filastin (Palestin) dan Medinat Yisrael (Israel).

Perhatikan kata dasar bagi perkataan “Mencarut”. Kata dasar yang terlibat dalam perkataan tersebut adalah “carut”. Menurut Kamus Dewan Edisi Keempat, kata dasar tersebut telah ditakrifkan sebagai “perkataan yang keji dan kotor”.

Apakah perkataan dalam Bahasa Arab Palestin yang keji dan kotor? Artikel ini akan menjawab sedikit persoalan kita. Harap bacalah dengan tenang dan hati yang terbuka.

CONTOH CARUTAN PALESTIN

Antara perkataan yang keji dan kotor dalam Bahasa Arab Palestin adalah “Allah Mamhun”. Perkataan tersebut secara harfiahnya bermaksud “Tuhan Nafsu”. Perkataan berkenaan dipercayai merujuk kepada seseorang yang mempunyai keinginan mahupun kehendak hati yang kuat.

Selain itu, “elhas kussi” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “Jilat f**** saya”. Untuk pengetahuan semua, “f****” di sini merujuk kepada alat sulit wanita.

Di samping itu, “ibn haram” adalah antara perkataan yang keji dan kotor dalam Bahasa Arab Palestin. Perkataan berkenaan membawa maksud “celaka” dalam bahasa itu. Perkataan tersebut secara harfiahnya bermaksud “Anak haram”.

Kemudian, “Kus Allah” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “F**** Tuhan”. Untuk pengetahuan semua, “F****” di sini merujuk kepada alat sulit wanita.

Seterusnya, “Wilad El Shawarig” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “Anak dari jalanan”.

“Aere feek” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “Z**** saya dalam mulut anda”. Untuk pengetahuan semua, “Z****” di sini merujuk kepada alat sulit lelaki.

“Balaab ala imak” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “saya akan me***** emak anda”. Untuk pengetahuan semua, “me*****” di sini merujuk kepada perbuatan bersetubuh melalui jalan belakang.

“Blaa el aeer” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “hisap z**** saya”. Untuk pengetahuan semua, “z****” di sini alat merujuk kepada sulit kaum lelaki.

“Bedak tentak?” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “Adakah anda ingin di*****”. Untuk pengetahuan semua, “dil****” di sini merujuk kepada perbuatan bersetubuh melalui jalan belakang.

Akhir sekali, “bmasesk” adalah antara perkataan yang keji dan kotor dalam Bahasa Arab Palestin. Perkataan tersebut secara harfiahnya bermaksud “saya akan membuat anda menghisap z**** saya”. Untuk pengetahuan semua, “z****” di sini merujuk kepada alat sulit kaum lelaki.

AKHIR KATA

Kesimpulannya, itulah antara perkataan yang keji dan kotor dalam Bahasa Arab Palestin. Perkataan tersebut perlulah kita elakkan jika berkunjung ke dunia Arab khususnya di negara Palestin ataupun “negara” Israel.

Apakah perkataan keji dan kotor dalam Bahasa Arab Palestin lain yang kita tidak masukkan dalam artikel ini? Harap berikan ulasan anda di dalam ruang ulasan di bawah.

Kepada sesiapa yang mahir dalam Bahasa Arab Baku (Fasih) ataupun Bahasa Arab Al-Qur’an (FuSha), adakah anda dapat memahami Bahasa Arab Palestin? Khususnya carutan di atas? Harap berikan ulasan anda di dalam ruang ulasan di bawah.

Semoga artikel kami ini memberi manfaat kepada semua.

Tamat.

RUJUKAN

Ethnologue: Arabic. Dicapai pada 13hb Oktober 2020 dari https://www.ethnologue.com/language/ara

How Many Countries That Speak Arabic Around The World? Dicapai pada 13hb Oktober 2020 dari https://tarjama.com/how-many-countries-that-speak-arabic…/

Ethnologue: Arabic. Dicapai pada 13hb Oktober 2020 dari https://www.ethnologue.com/language/ajp

How to Reach your Audience with the Right Dialect of Arabic. Dicapai pada 13hb Oktober 2020 dari https://asianabsolute.co.uk/…/19/arabic-language-dialects/

Arabic Language: Tracing its Roots, Development and Varied Dialects. Dicapai pada 13hb Oktober 2020 dari https://www.daytranslations.com/…/arabic-language…/

Dewan Bahasa dan Pustaka: Carut. Dicapai pada 13hb Oktober 2020 dari http://prpm.dbp.gov.my/cari1?keyword=carut

Arabic Palestine Profanity. Dicapai pada 13hb Oktober 2020 dari https://www.youswear.com/index.asp?language=Arabic+palestine


Rencana Politik: Dari Anak Muda, Kepada Anak Muda

Berdekad lamanya seruan untuk anak muda bangkit daripada tidur dan menongkah arus berkumandang di setiap pembesar suara pentas ceramah dan dewan perhimpunan. Acap kali ahli-ahli politik melaungkan kata-kata semangat penuh seni dalam penyampaian mereka perihal mengajak orang muda melawan kezaliman dan memahami erti perjuangan parti yang mendokong mereka di atas pentas penuh tumpuan itu. Maka berbondonglah-bondonglah orang tua-tua menjadi asyik, bertepuk tangan tanda menyokong seruan itu.

Sebut sahaja veteran politik seperti allahyarham Tan Sri Syed Jaafar Albar , Datuk Harun Idris seterusnya Datuk Seri Najib Razak serta Datuk Seri Anwar Ibrahim sendiri yang sering melaungkan reformasi dan seruan agar anak muda bangkit menentang rasuah yang berakar tunjang dalam sistem pemerintahan negara.

Anak muda diseru untuk mengenal erti perjuangan, dilatari pula dengan idea politik cidukan timur dan barat. Ada yang dibidani oleh pengkader, ditandai politiknya dengan perjuangan  Islah maka terhasil generasi kaum muda lalu tertubuhnya Jamaah Islah Malaysia (JIM), Angkatan Belia Islam Malaysia (ABIM) yang kini dikotemporarikan oleh Ikatan Muslimin Malaysia (ISMA) dan Pertubuhan IKRAM Malaysia (IKRAM).

Tidak kurang juga pengkaderan dilakukan oleh parti politik sendiri, menerusi badan bukan kerajaan, kelab mahasiswa ataupun parti itu sendiri yang turun kelapangan untuk menyampaikan rukun perjuangan dan kepentingan anak muda bersama mereka dalam mendukung cita-cita parti.

Hakikatnya, situasi politik negara sudah berubah. Dahulu bahan bacaan anak muda adalah buku falsafah, komik ataupun novel cinta. Faktor rakan-rakan sekeliling juga mempengaruhi ideologi pemikiran mereka.  Guru mereka hadir fizikal, bukan hanya spiritual. Kini, bahan rujukan generasi Z adalah Twitter, Youtube dan kadangkala TikTok. Hiburan mereka merentasi alam. Boleh jadi di alam realiti atau alam maya.

Semestinya ilmu-ilmu bacaan tidak formal ini memepengaruhi pemikiran anak muda lalu  menghasilkan golongan berilmu yang mentah fikirannya. Ilmu yang seharusnya menjadi modal pembangunan kini digunakan sebagai senjata debat semata-mata.

Walhal ilmu itu sendiri memperkasakan amal, lalu membentuk amali yang membina tamadun. Realitinya jelas berbeza. Naratif persepsi telah mendapat tempat di alam maya dan menambat hati anak-anak muda. Tidak hairanlah mengapa peribadi seseorang itu lebih diminati berbanding hujah yang dibawa. Keperibadian seseorang itu diangkat anak muda lebih daripada sekadar hujah yang tertera.

Dek kerana permainan persepsi inilah berlaku defisit kepercayaan  masyarakat terhadap ahli-ahli politik. Ini berlaku bukan sahaja di Malaysia, malah di seluruh dunia. Trend ini sudah dikenalpasti seawal 2017 melalui kaji selidik yang dilakukan oleh YouGov di United Kingdom sejurus selepas Brexit diumumkan.

Tidak mengejutkan apabila ahli politik di UK hanya mendapat peratusan kepercayaan rakyat sebanyak 20% di tempat terakhir, disusuli ahli ekonomi (25%) di tempat kedua terakhir. Ini juga berlaku di Amerika Syarikat apabila kaji selidik dilakukan disana. Defisit kepercayaan yang teruk ini menjadikan ramai anak muda takut untuk terlibat secara lansung dalam mana-mana gerakan politik di negara ini terutamanya.

Adakah ini malapetaka ataupun peluang yang tersedia? Bicara jujurnya, ini adalah peluang untuk ahli politik muda mengatur langkah baru. Memperkasakan diri dengan nilai-nilai murni tanpa terbawa bayang mana-mana sosok. Ahli politik muda harus sedar, teladan, adab, tatasusila dan kejujuran  adalah nilai yang tidak akan terhapus dengan persepsi.

Nilai-nilai ini merentas zaman dan menjadi ikutan pengikutnya. Dalam menjadi pemimpin, anak muda perlu keluar daripada bayang-bayang. Selama berada dalam bayang-bayang, suara anak muda tidak akan didengari dan rakan-rakan lainnya tidak akan mencontohi. Pemimpin-pemimpin muda juga perlu dimentorkan dengan orang yang betul kerana pemimpin muda yang dididik sewajarnya bakal mengharumkan nama gurunya.

Ini bertepatan dengan 16 saranan Ibn Khaldun dalam kitab ulungnya al-Muqaddimah iaitu,

Sifat-sifat ini harus terangkum dalam jiwa semua pemimpin muda. Dalam meluncuri ombak besar politik negara yang rencam ini, haruslah terisi dahulu diri dengan ilmu dan semangat agar tidak terhempas badai ombak sebelum sempat meluncur. Kecekalan juga perlu ada pada diri pemimpin muda. Jika tidak, anak muda akan selamanya hanya mampu terapung di lautan.


Kerana Wanita, Dia Rela Hilang Kerajaan Terbesar Dunia!

Kedengaran tidak logik atau itu hanya cerita hikayat lama jika kita menyatakan bahawa seseorang raja itu rela hilang takhta demi wanita yang dicintai. Namun, perkara itu berlaku dan ia berlaku bukan 100 atau 500 tahun dahulu, ianya berlaku hanya sekitar 85 tahun dahulu!

Mengikut adat resam di dalam monarki British, kebiasannya anak sulung akan menjadi pemerintah seterusnya jika pemerintah itu kembali ke negeri cacing. Raja Edward VIII atau nama sebenarnya Edward Albert Christian George Andrew Patrick David merupakan pewaris takhta kerajaan British selepas ayahandanya Raja George V menaiki takhta pada Mei 1910 dan secara tidak langsung digelar Putera Wales (Princes Of Wales).

Raja Edward amat digemari oleh kaum kerabatnya. Sebagai pewaris takhta, baginda kerap mengadakan lawatan ke negara-negara jajahan British yang lain termasuklah mengadakan kunjungan ke Malaya pada 1922.

Pada 1931, semasa baginda berkelana di Amerika Syarikat, Raja Edward mula berpandangan mata dengan Wallis Simpson di rumah kawannya. Baginda mengetahui bahawa Wallis merupakan seorang bekas janda dan kini berkahwin dengan seorang peniaga dan menetap di London.

Setahun kemudian, mereka bertemu sekali lagi dan baginda mula jatuh hati terhadap wanita itu dan sejak itu mereka tidak ubah seperti merpati dua sejoli. Pada 1936, hubungan antara mereka berdua mula mula ditonjolkan kepada orang ramai. Mereka kelihatan sering bercuti dan Wallis juga kelihatan sering mendampingi Raja Edward ke majlis-majlis rasmi. Pada ketika itu, Wallis masih lagi bergelar isteri orang.

Hubungan Raja Edward dan Wallis nampaknya dilihat kurang senang oleh pihak istana, terutama ayahandanya Raja George V dan bondanya, Ratu Mary. Ini kerana Wallis yang berstatus isteri orang dan bekas janda tidak sesuai untuk dijadikan sebagai pasangan pewaris takhta kelak. Tambahan pula, Wallis berasal dari Amerika Syarikat dan dikhuatiri akan menjejaskan hubungan baik di antara pihak British dan Amerika Syarikat sendiri.

Pada Januari 1936, Raja George V m.a.n.g.k.a.t dan sebagai pewaris takhta yang sulung, Raja Edward sudah pasti akan menggantikan bapanya itu. Ternyata, pertabalan Raja Edward sebagai raja England yang baharu ditentang oleh banyak pihak kerana baginda enggan melepaskan kekasihnya itu.

Upacara pertabalan Raja Edward dijangka akan berlangsung pada Mei 1937 dan pada masa yang sama, hubungan baginda bersama Wallis Simpson mula mendapat perhatian di seluruh Eropah dan Amerika Syarikat.

Pada Oktober 1936, Wallis menfailkan penceraian terhadap suaminya untuk berkahwin dengan Raja Edward. Tindakan Wallis itu sebenarnya memburukkan lagi keadaan dan mendapat kecaman dari pelbagai pihak terutama dari pihak Ketua Gereja Britain.

Menurut Ketua Gereja England, amatlah jelik sekiranya seorang janda dari Amerika yang pernah bercerai sebanyak dua kali dan kedua-dua suaminya masih hidup dijadikan sebagai Permaisuri British yang mana ianya berlanggar dengan adat budaya monarki British selama ini.

Walaupun begitu, Raja Edward cuba berunding dengan kerajaan agar mereka dapat berkahwin dan  Wallis tidak akan dikurniakan sebarang takhta sekiranya mereka berkahwin. Namun, kerajaan British dan pihak Diraja menolak cadangan baginda. Perdana Menteri ketika itu, Sir Stanley Baldwin menyifatkan permintaan itu tidak masuk akal.

Raja Edward telah diberi tiga pilihan, iaitu meninggalkan Wallis, mengahwini Wallis dan kerajaan akan dibubarkan atau meletakkan jawatan sebagai raja. Disebabkan Raja Edward sudah mabuk cinta, baginda memilih untuk meletakkan jawatan sebagai raja dan memilih Wallis sebagai teman hidupnya.

Permintaan dan hasrat Raja Edward itu kemudian menjadi topik debat di dalam Parlimen British. Keesokan harinya, ianya menjadi tajuk utama akhbar-akhbar di serata United Kingdom.

Pada 11 Disember 1936, Raja Edward mengumumkan perletakan jawatan baginda sebagai raja. Di dalam ucapannya, baginda menyifatkan bahawa amat sukar untuk melaksanakan tugasnya sebagai seorang raja tanpa seorang wanita di sisinya. Oleh itu, baginda rela meletakkan jawatan beliau.

Setelah meletakkan jawatan, Raja Edward dikurniakan gelaran Duke Of Windsor oleh pengganti dan juga adindanya, Raja George VI dan “diusir” ke Paris. Raja George VI juga memberikan keizinan kepada Raja Edward untuk mengekalkan gelaran dirajanya dan melarang Wallis dan semua anak keturunannya untuk menggunakan gelaran tersebut. Raja Edward juga mencatatkan sejarah sebagai satu-satunya raja England yang tidak sempat ditabalkan.

Di Paris, mereka akhirnya melangsungkan perkahwinan mereka di sebuah majlis yang sederhana. Mereka menetap di sebuah chateau dan tinggal bersama-sama sehinggalah ke akhir hayat mereka.

Walaupun Raja Edward “diusir” dari England, baginda masih boleh berkunjung menemui keluarganya di sana. Baginda juga turut hadir semasa upacara pengebvmian bonda dan adindanya pada 1952 dan 1953.

Namun, ketika anak saudaranya Lilibet Ratu Elizabeth menaiki takhta pada 1953, raja Edward hanya menonton upacara itu dari siaran langsung di rumahnya kerana menurut pendapatnya tidak pernah seorang bekas raja menyaksikan raja yang baharu ditabalkan secara langsung.

Pada 1972, Raja Edward kembali ke negeri abadi dan akhirnya disemadikan di tanah kelahirannya di perkarangan Istana Windsor. Selepas pemergian Raja Edward, Wallis kebanyakan masanya hanya duduk di rumah dan jarang muncul di khalayak ramai apatah lagi bersama keluarga mentuanya itu. 14 tahun selepas pemergian Raja Edward, Wallis akhirnya turut mengikuti suaminya dan dikebvmikan berhampiran dengan pvsara suaminya itu.

Kesimpulannya, kisah cinta Raja Edward ini memberikan dimensi yang baharu di dalam sejarah monarki British. Mutakhir ini, ramai yang menyatakan bahawa nasib Putera Harry tidak ubah seperti Raja Edward. Benar kata hikayat, cinta itu sungguh berkuasa. Kerana wanita dan cinta, raja itu hilang takhta dan kisah kali ini bukan hanya sekadar takhta, tetapi hilang takhta kerajaan paling berkuasa di dunia!

RUJUKAN:

Warwick, Christopher. “Abdication.” London: Sidgwick & Jackson, 1986.

Ziegler, Paul. “King Edward VIII: The Official Biography.” London: Collins, 1990.

Love before Duty: The story of Edward VIII and Wallis Simpson. (2020, November 26). Retrieved March 08, 2021, from https://www.historyextra.com/period/20th-century/edward-viii-wallis-simpson-relationship-abdication-abdicate-when-why-reign-short-marriage/


Dewi Isis: Air Matanya Membanjiri Sungai Nil

Dewi ini terkenal di kalangan masyarakat Mesir Kuno kerana mereka mempercayai yang kesemua Firaun yang memerintah Dinasti Mesir Kuno merupakan titisan dari Dewa Horus. Apakah hubungan Dewa Horus & Dewi Isis sehingga mereka ini disembah oleh masyarakat Mesir pada masa itu?

• Terdapat beberapa versi cerita mengenai bagaimana & kenapa Dewi Isis dianggap sebagai salah satu dewa yang berkuasa dalam carta aturan dari para dewa & dewi kuno rakyat Mesir.

1) Versi Pertama.

• Salah satu legenda yang dipercayai oleh masyarakat Mesir pada masa itu, Dewi Isis merupakan isteri kepada Dewa Osiris.

• Pada suatu hari, Dewa Osiris & Dewi Isis turun ke Bumi yang bertujuan untuk mengajarkan ilmu pengetahuan kepada manusia.

Di antara ilmu yang diajar oleh dewa & dewi ini kepada rakyat Mesir Kuno pada masa itu adalah cara membangunkan & merangka struktur binaan piramid, mengajarkan cara pertanian & perternakan, pengubatan serta mengajari ilmu sihir.

• Ilmu sihir ini diajarkan oleh Dewi Isis khusus kepada kaum wanita sahaja pada ketika itu & kebanyakan ilmu sihir yang diajarkan oleh Dewi Isis hanyalah ilmu sihir peringkat pertengahan (medium).

Antara ilmu sihir yang diajarkan oleh Dewi Isis adalah sihir tali ikat simpul iaitu sihir yang menggunakan tali biasa & disimpul mengikut simpulan yang telah ditetapkan serta sihir ini digunakan hanya untuk mengawal cuaca.

• Ada kisah legenda yang menceritakan bagaimana Dewi Isis dapat menguasai ilmu sihir ini walhal dia hanyalah dewi yang tidak ada kemahiran alami dalam menggunakan sihir.

Ayah tiri Dewi Isis, iaitu Dewa Ra merupakan seorang dewa yang terkenal dengan kehebatannya dalam mengendalikan ilmu sihir untuk berbuat kezaliman. Dewi Isis yang benci dengan kelakuan ayah tirinya ini akhirnya menemui suatu cara untuk menguasai ilmu sihir ini juga demi persiapan untuk dirinya jika suatu hari nanti Dewa Ra melakukan sesuatu yang diluar jangkaan. Dewi Isis menghantar seekor ular tedung yang paling berbisa untuk mematuk Dewa Ra. Setelah dipatuk, Dewa Ra jatuh sakit & pada saat itu Dewi Isis datang ke tempat Dewa Ra & memulakan strateginya. Dewi Isis memperingatkan Dewa Ra bahawasanya dia telah dipatuk oleh seekor ular yang di mana bisanya boleh membunuh manusia mahupun dewa dalam jangka waktu yang sekejap. Dewi Isis memberitahu hanya beliau sahaja yang memiliki ubat penawar untuk mematikan bisa itu. Dewa Isi menawarkan kepada Dewa Ra untuk mengajarkannnya ilmu sihir sebagai pertukaran ke atas ubat penawar ini. Dewa Ra bersetuju & mengajarkan Dewi Isis selok belok menguasai ilmu sihir. Maka dengan itu, Dewi Isis dapat menguasai ilmu sihir ini & memberikan ubat penawar itu kepada Dewa Ra.

• Dengan segala ilmu & kehebatan yang ditunjukkan oleh Dewa Osiris serta Dewi Isis ini membuatkan masyarakat Mesir pada masa itu mengangkat mereka sebagai pemimpin Mesir.

• Dewa Osiris menjadi Raja Mesir & Dewa Isis menjadi permaisurinya.

Adakalanya Dewi Isis menjadi raja Mesir buat sementara waktu untuk mengawal keadaan di Mesir ketika waktu Dewa Osiris keluar berperang dengan musuh-musuhnya.

• Setelah mereka memerintah Mesir maka, Dewi Isis pun melahirkan anaknya yang pertama iaitu Dewa Horus.

Dari keturunan Dewa Horus inilah lahirnya para pemerintah Dinasti Mesir Kuno yang dianggap sebagai pewaris darah yang murni dari dewa.

2) Versi Kedua.

• Pada masa dahulu, muncul sebuah bukit dari permukaan Bumi & bukit ini dikenali sebagai Bukit Ben-Ben.

Di bukit inilah dipercayai lahirnya dewa pertama masyarakat Mesir Kuno iaitu Dewa Atum.

• Pada suatu hari, Dewa Atum batuk maka lahirlah Dewa Shu ( Dewa Udara ) & Dewi Tefnut ( Dewa Kelembapan ) serta mereka pun menikah.

• Dari hasil pernikahan Dewa Shu & Dewi Tefnut maka lahirlah Dewa Geb ( Dewa Bumi ) & Dewi Nut ( Dewi Langit ).

• Dewa Geb & Dewi Nut pun berkahwin lalu melahirkan 4 orang anak iaitu, Dewa Osiris, Dewi Isis, Dewa Seth & Dewi Nephtlys.

• Akhirnya Dews Osiris menjadi penguasa di Bumi & Dewi Isis menjadi permaisurinya berjaya memakmurkan muka Bumi ini dengan pelbagai kebaikan.

• Dewa Seth yang cemburu dengan kejayaan Dewa Osiris merancang sebuah pakatan untuk membunuh Dewa Osiris.

• Dewa Seth membentuk sebuah kesepakatan dengan musuh-musuh Dewa Osiris yang terdiri daripada beberapa makhluk raksasa untuk menolongnya dalam memerangkap Dewa Osiris.

• Ketika ini, Dewa Osiris dalam perjalanan pulang ke Mesir bersama pasukannya & apabila sampai di pertengahan jalan Dewa Osiris terpisah dengan pasukannya serta terperangkap di dalam sebuah dimensi yang diciptakan dari sihir Dewa Seth.

Ketika Dewa Osiris terperangkap di dalam dimensi sihir ini, Dewa Seth & kesemua raksasa yang bersekutu dengannya menyerang serta berjaya membunuh Dewa Osiris.

• Dewa Osiris dibunuh & badannya dipotong serta dibahagikan kepada beberapa bahagian yang di mana setiap bahagian cebisan daging Dewa Osiris diberikan kepada setiap raksasa itu sebagai trofi kemenangan.

• Dewa Osiris mati & rohnya masuk ke alam kematian serta Dewa Seth mengambil alih Bumi dan menjadi penguasa di Mesir.

• Dewi Isis yang mengetahui kematian Dewa Osiris dibunuh oleh Dewa Seth terus memanggil anaknya, Dewa Horus untuk mencari Dewa Seth & membunuhnya .

• Dewa Horus berjaya membunuh Dewa Seth & Dewi Isis terus mengangkat anaknya sebagai penguasa di Bumi manakala pada ketika itu Dewa Osiris menjadi penguasa di alam kematian.

3) Versi Ketiga.

• Setelah Dewa Osiris dibunuh maka Dewa Seth memotong badan Dewa Osiris kepada beberapa bahagian & cebisan daging Dewa Osiris dibuang ke dalam sungai Nil.

• Dewi Isis yang sedih apabila mendengar khabar kematian Dewa Osiris terus menangis & menyebabkan air di sungai Nil melimpah serta limpahan air ini menyebabkan Mesir tenggelam buat sementara waktu.

• Dewi Isis mencari kembali kesemua cebisan daging Dewa Osiris di dalam sungai Nil dengan bantuan adiknya, Dewi Nepthys.

• Setelah menemui kesemua cebisan daging Dewa Osiris, maka Dewi Isis meminta bantuan dari dewa kematian juga merupakan anak angkatnya, iaitu Dewa Anubis untuk membawakan kembali Dewa Osiris ke dunia.

Dengan menggunakan ilmu sihir yang ada pada dirinya & bantuan Dewa Anubis maka Dewa Osiris berjaya dibangkitkan kembali dari alam kematian.

• Setelah menghidupkan kembali Dewa Osiris, maka Dewi Isis dengan Dewa Horus & pasukan tenteranya memburu Dewa Seth & berjaya membunuhnya.

• Dewa Osiris kembali menjadi penguasa Bumi & pemerintah Mesir setelah kematian Dewa Seth.

Setelah peristiwa bangkitnya Dewa Osiris dari alam kematian, maka Dewi Isis juga dikenali sebagai Dewi Kematian atau Permaisuri Alam Kematian.

4) Versi Keempat.

• Setelah menemui beberapa cebisan daging Dewa Osiris, maka Dewi Isis mengumpul kesemua cebisan daging ini & membungkuskannya di dalam balutan kain perban atau kain putih.

Teknik ini yang sekarang dikenali sebagai teknik mumi.

5) Versi Kelima.

• Menurut versi kelima ini, kisah Dewa Osiris & Dewi Isis diambil dari sebuah buku yang ditulis oleh seorang pendeta Chaldean pada abad ke-3 SM.

• Kisah versi ini sangat berbeza dengan kisah yang dipaparkan dalam lukisan-lukisan yang terdapat di dinding piramid di Mesir.

• Dalam versi ini, Dewa Osiris digambarkan sebagai seorang sosok pemimpin yang pernah memerintah Mesir Kuno pada suatu ketika dahulu.

• Dewa Osiris digambarkan sebagai cucu dari Noah & anak dari Ham ( Cham ).

• Hasil perkahwinan Ham dengan Rhea, maka lahirnya anak-anaknya iaitu, Typhon, Cush, Osiris & Isis.

Ham mempunyai dua isteri & melahirkan anak, diantaranya :

1) Ham & isteri pertamanya, Noegla = Lahirlah Typhon & Cush.

Cush dikenali sebagai ayah kepada Raja Nimrod (Namrud).

2) Ham & isteri keduanya, Rhea = Lahirlah Osiris & Isis.

• Sekitar period pemerintahan ke- 43 Raja Nynus, pemerintah Babylonia maka Dionysius mengusir Ham & Rhea dari Babylonia kerana mereka telah berbuat jahat kepada ayahnya, Raja Hammon.

• Walaupun Dionysius menghalau Ham & Rhea, dia masih berasa simpati pada nasib Osiris, lalu dia mengambil Osiris sebagai anak angkatnya.

• Dionysis mengajar Osiris membaca dari kecil & meminta pertolongan dari Olympus untuk menjadi guru kepada Osiris.

• Ketika Osiris mencapai umur 50 tahun, dia berkahwin dengan adiknya sendiri iaitu, Isis & mereka berdua berpindah ke Mesir & menjadi pemerintah di sana.

• Hasil perkahwinan ini, maka Isis melahirkan anak diantaranya :

1) Hercules.
2) Anubis.
3) Macedon.
4) Lidus.
5) Meon.
6) Neptune.
7) Horus.
8) Isis.

• Ketika memerintah Mesir, Osiris membawa Mesir ke puncak kegemilangan & kemakmuran dengan mengajarkan rakyatnya dalam bidang pertanian dengan menunjukkan cara menanam jagung & mengolahkan jagung menjadi bahan makanan.

• Dengan pelbagai kejayaan & kemakmuran yang dikecapi oleh Osiris membuatkan saudara lain ibu, iaitu Typhon merancang suatu pakatan dengan raksasa yang memusuhi Osiris.

• Pada suatu hari, Osiris bersama pasukannya keluar untuk berperang & Isis mengambil alih pemerintahan buat sementara waktu di Mesir.

• Typhon menggunakan kesempatan ini dengan memerangkap Osiris ketika Osiris bersama pasukannya dalam perjalanan pulang ke Mesir.

• Osiris terperangkap dalam ilmu sihir yang dipasang oleh Typhon lalu Osiris diserang & dibunuh oleh sekumpulan raksasa yang bersepakat dengan Typhon.

• Tubuh Osiris dipotong kepada 26 bahagian & setiap bahagian ini dibahagikan kepada para raksasa itu.

Pada ketika ini, umur Osiris mencapai sekitar 300 tahun & dalam period waktu ini juga, Raja Baleus memerintah kerajaan Babylonia.

• Isis yang terkejut dengan berita kematian Osiris dibunuh oleh saudaranya mengambil alih pemerintahan di Mesir.

Ketika ini, Isis berumur 280 tahun.

• Isis mengumpulkan bala tenteranya & melantik anaknya, Horus untuk memburu & membunuh kesemua raksasa serta Typhon.

• Typhon bersama pasukan raksasanya berjaya dikalah dalam sebuah peperangan di sungai Oris.

• Setelah itu, Isis memerintah Mesir dengan damainya sehingga menjelang kematiannya.

FAKTA TAMBAHAN MENGENAI DEWI ISIS

• Nama Dewi Isis adalah berasal dari bahasa Greek & namanya di dalam bahasa Mesir Kuno lebih dikenali sebagai Aset atau Iset.

Namanya juga bermaksud mahkota, iaitu sanggul rambutnya juga merupakan mahkotanya.

• Disembah sebagai Dewi Pelindung & Kesuburan ketika pemerintahan Dinasti Mesir Kuno.

• Dewi Isis merupakan salah seorang anggota Ennead, iaitu suatu keanggotaan yang terdiri daripada 9 dewa & dewi yang tinggal di Heliopolis.

Heliopolis – Tempat kelahiran dewa sembahan tamadun Yunani Kuno.

• Mereka ini dipercayai sebagai dewa & dewi yang menjaga kestabilan & kemakmuran Mesir pada ketika itu.

• Dewi Isis mempunyai kuasa penyembuhan & kisahnya diceritakan yang Dewi Isis pernah menyembuhkan bisa kala jengking yang tersarang di dalam badan Dewa Horus.

Kala jengking ini dihantar oleh Dewa Seth supaya dengan kematian Dewa Horus, maka dia lebih layak menaiki takhta & memerintah Mesir.

• Dewi Isis menjaga Dewa Anubis, iaitu anak hasil dari pernikahan Dewa Osiris & Dewi Nepthys.

• Dewi Isis digambarkan gemar memakai pakaian yang labuh & memakai mahkota yang berbentuk neraca timbang yang diukir dengan simbol Hieroglif.

Mitos lain juga sering menyebutkan Dewi Isis memakai mahkota milik Dewi Hathor, iaitu sebuah mahkota yang bertanduk lembu & dihiasi di tengah mahkota itu sekeping ‘plat disk’ ( mirip menyerupai bentuk bulan ).

• Digambarkan selalu memegang sebuah kunci Ankh, iaitu kunci yang membawa simbol kehidupan yang abadi.

• Simbol Tyet juga berkait rapat dengan Dewi Isis & simbol ini membawa makna kebajikan & kehidupan serta simbol ini digunakan untuk melindungi pakaian dewa & dewi Mesir Kuno.

Simbol ini juga berkait rapat dengan Buckle of Isis, Blood of Isis & Gridle of Isis.

• Dewi Isis & Dewi Nepthys juga dipercayai pelindung makam-makam purba & wajahnya selalu digambarkan atau diukir di permukaan keranda.

Ini kerana, kuasa Dewi Isis & Dewi Nepthys dipercayai dapat melindungi mayat daripada gangguan kuasa jahat atau syaitan.

• Digambarkan mempunyai sepasang sayap yang cantik di bawah kedua lengannya.

Apabila dibuka sayapnya, maka simbol ini membawa makna alam dunia & alam akhirat.

• Bangsa Rom mengambil watak Dewi Isis & meletakkannnya sebagai dewi sembahan mereka dengan panggilan nama Dewi Stella atau lebih dikenali sebagai ‘Star of the Sea’.

• Tetapi ketika empayar Rom menjadikan agama Kristian sebagai agama rasmi negara, pihak pemerintah telah mengharamkan penyembahan atau ritual yang berrsangkut paut dengan Dewi Isis.

• Dewi Isis juga dipercayai sebagai penjaga organ tubuh mumia yang diawet & diletakkan di dalam balang atau lebih dikenali di dalam bahasa Inggeris sebagai ‘Canopic Jar’.

Dewi Isis memerhatikan proses permumiaan yang memisahkan bahagian organ dalaman mayat seperti bahagian hati, perut & usus.

Kesimpulannya, Dewi Isis telah dikaji oleh para ahli sejarah & ianya dianggap sebagai mitos. Tidak wujud & kalau ianya wujud hanya sebagai ciptaan manusia. Kita sebagai umat Islam yang berpegang kepada ajaran Rasulullah saw wajiblah mempercayai tiada Tuhan selain Allah swt. Surah al-Ikhlas adalah buktinya.

Sumber Rujukan:

1) The Passion of Isis and Osiris : A Gateaway to Trascendant Love by Jean Houston, 1998.

2) An Historical Treatise of Travels of Noah Into Europe : A Containing the First Inhabition & People Thereof by Richard Lynche.


Tiga Elemen Penting Dalam Plot Twist

Aku rasa ada tiga elemen penting dalam plot twist yang berkesan. Selain filem, tiga elemen ini juga boleh digunakan untuk tulis plot twist dalam novel atau cerpen thriller dan misteri.

Pertama foreshadowing, kedua reaksi watak VS reaksi penonton dan ketiga, kesan juga akibat. Supaya mudah faham, aku nak bandingkan plot twist dalam dua filem ini – Captain America : The Winter Soldier dan Wonder Woman.

Plot twist dalam Captain America ialah The Winter Soldier sebenarnya Bucky Barnes, sahabat baik Steve Rogers yang disangka sudah meninggal dunia. Plot twist dalam Wonder Woman pula ialah diri Diana itu sendiri sebenarnya Pedang Zeus, bukan pedang sakti berbentuk fizikal yang disangka dapat membunuh Ares.

Bagi aku, plot twist dalam The Winter Soldier lebih berkesan, sementara plot twist dalam Wonder Woman pula agak hambar dan kurang menarik.

1. SETUP FORESHADOWING

Teknik foreshadow atau meletakkan klu kena guna berhati-hati. Terlalu banyak foreshadow akan merosakkan kesan plot twist. Tapi kalau zero foreshadow atau foreshadow lemah pula akan menyebabkan penonton rasa tertipu ketika plot twist muncul tanpa punca yang jelas. Kuncinya ialah menetapkan konteks supaya plot twist nanti boleh diterima akal.

Dalam Captain America, kemunculan semula Bucky tidak pernah dipaparkan secara jelas sebelum ia berlaku. Ketika Steve melawat muzium Smithsonian dan menonton video lamanya bersama Bucky, kita tahu Steve rindukan Bucky yang sudah terkorban. Tujuan setup ini sebenarnya nak ingatkan penonton betapa hubungan Steve dan Bucky sangat akrab. Jadi tiada klu yang cuba menjentik misteri identiti The Winter Soldier yang sebenar. Dibantu pula dengan sudut pandang watak yang hanya terhad kepada Steve, ini menyebabkan penonton hanya mengetahui apa yang Steve tahu, tidak lebih daripada itu.

Berbeza dengan Wonder Woman. Ada beberapa momen melibatkan watak Hippolyta yang nampak try hard meletakkan foreshadow untuk plot twist. Hippolyta telah menuturkan beberapa dialog dan monolog luaran tentang kemungkinan Diana itu sendiri adalah pedang Zeus.

Dalam satu babak di mana Hippolyta bercakap dengan diri sendiri, monolog luarannya kedengaran terlalu obvious diucapkan semata-mata untuk faedah penonton. Menyebut bahawa Diana kelak akan menjadi sesuatu yang hebat telah menghantar isyarat kepada penonton supaya jangan bulat-bulat mempercayai identiti sebenar Diana di awal cerita.

Bila sesebuah filem terlalu mahukan penonton meneka-neka plot twist, ia sebenarnya telah menghapuskan elemen kejutan saat plot twist itu berlaku nanti. Semakin banyak build up dalam foreshadowing, semakin cenderung plot twist gagal berkesan kerana penonton sudah dapat menduganya. Satu lagi cara yang hambar ialah bila watak yang sudah mengetahui plot twist cuba bermain teka-teki dengan penonton dengan memberikan foreshadow berkali-kali di skrin. *Lainlah kalau kau Deadpool.*

2. REAKSI PENONTON VS REAKSI WATAK

Ketika menulis plot twist, tetapkan awal-awal kepada siapa babak plot twist itu ditujukan. Kalau nak tujukan kepada penonton, harus diingat plot twist itu hanya berkesan untuk penonton yang menonton buat kali pertama. Perasaan terkejut adalah jentikan emosi yang bersifat sementara berbanding perasaan katarsis dan perasaan puas. Jadi bila kita menulis plot twist, cuba fokus pada kesan emosi yang akan menimpa watak saat plot twist itu berlaku.

Captain Amerika dalam bab ini memang cemerlang. Majoriti penonton sebenarnya bukanlah langsung tak dapat teka Bucky adalah The Winter Soldier, dan benda ini disedari oleh pembikin filem ini sendiri. Jadi mereka tak terlalu try hard nak dedahkan identiti Bucky sebab fokus utamanya ialah pada reaksi Steve Rogers bila plot twist itu muncul di skrin. Dengan memberikan tumpuan kepada reaksi Steve, para penonton akan turut merasai dilema emosi yang menimpa Steve seterusnya menjadikan plot twist itu lebih berkesan.

Cara ni selain berkesan, akan menarik minat penonton untuk kembali menonton The Winter Soldier berulang kali. Sebab apa? Sebab fokus dalam plot twist bukan lagi pada kejutan siapakah identiti The Winter Soldier, tetapi pada konflik emosi yang melanda jiwa Steve Rogers setelah mengetahui penjahat yang cuba membunuhnya adalah sahabat baiknya sendiri.

Untuk Wonder Woman…aduh nak kena tulis ke? Tak payahlah. Babak akhir melibatkan Diana dengan Ares tu nampak agak serabut dan kurang menghiburkan.

3. KESAN & AKIBAT

Kalau ikut definisi omputih, plot twist bermaksud “Something meant to drastically change the story and how we as the audience perceive it.” Daripada definisi ini, kita boleh keluarkan satu soalan. Kalau plot twist itu tidak memberikan kesan kepada kesimpulan jalan cerita dan perkembangan watak, maka apa gunanya plot twist tu berlaku?

Sebaik sahaja Steve tahu Bucky adalah The Winter Soldier, motivasi Steve dan tindakannya telah berubah untuk sepanjang filem. Matlamat utamanya adalah untuk menyelamatkan Bucky dan bukan untuk semata-mata menewaskan musuh. Emosi Steve berubah drastik sebaik sahaja dia mengetahui Bucky masih hidup dan ini telah meninggalkan kesan yang amat besar dalam diri Steve sehingga dia sanggup mengorbankan diri.

Berbeza dengan plot twist dalam filem Wonder Woman. Tak ada perubahan besar selepas Diana tahu dia sebenarnya pedang Zeus. Dia dah memang dalam misi nak bunuh Ares menggunakan pedang sejak permulaan cerita lagi. Kalau pedang Zeus tu memang betul-betul pedang fizikal sekali pun, Diana tetap boleh membunuh Ares. Jadi plot twist itu tak mengubah apa-apa jalan cerita dan perkembangan watak.

KESIMPULAN

Ketiga-tiga elemen in saling berkait. Terlalu banyak foreshadow akan menjejaskan reaksi watak daripada reaksi penonton. Jika reaksi watak kepada plot twist biasa-biasa maka kesan plot twist kepada penonton juga akan biasa-biasa. Maka kesimpulannya adalah, plot twist perlu terhasil daripada rangkaian plot yang meraikan perkembangan watak dalam dunia yang mereka lalui, bukan semata-mata daripada jalan cerita yang disusun dengan matlamat nak membuatkan penonton salah sangka.

Bagaimana pula dengan pendapat anda? Apakah babak plot twist dalam filem atau drama TV kegemaran anda? Kongsikan kepada kami menerusi ruang komen di bawah.

Artikel ini ditulis oleh Haikal Fansuri dari Ipoh Perak. Selain penulisan artikel, beliau turut menulis kisah-kisah fiksyen bertemakan thriller dan misteri. Karya nukilannya boleh dibaca secara percuma menerusi page Haikal Fansuri


Putin Rampas McDonald’s Dan Jenamakan Sebagai Uncle Vanya?

Pembukaan restoran McDonald’s pertama di Moscow mungkin perkara biasa pada mata marhaen. Tetapi bagi sejarawan, peristiwa tersebut sememangnya tajam. Bukan setakat kerajaan Soviet terpaksa beralah pada Barat…
rakyat Soviet pula berpusu-pusu ingin membeli sampai sanggup beratur panjang (klik untuk baca kisah McDonald’s pertama dalam negara Soviet).

Ia merupakan kemenangan halus bagi pihak Barat. Sejak hari itu, McDonald’s tumbuh macam kulat selepas hujan dalam negara-negara bekas Soviet. Tahun lalu, McDonald’s mendapat perolehan global sebanyak AS$23.2 bilion. 9 peratus datang daripada Rusia dan Ukraine.

Masuk saja Mac 2022, semuanya berubah. Persaingan sihat menjadi isu moral kerana peperαηgan antara Rusia dan Ukraine. Banyak syarikat mengangkat kaki keluar daripada Rusia atas dua sebab: 1) enggan berurusan dengan kerajaan Vladimir Putin dan 2) matawang Ruble sudah tidak relevan kerana setiap hari menjunam.

Dua faktor ini memberi implikasi besar terhadap McDonald’s yang tidak boleh angkat kaki begitu saja. Kalau sengaja kekal dalam Rusia, silap haribulan syarikat akan diboikot di Barat pula. Jadi mereka mengambil langkah sihat: tutup semua cawangan buat sementara.

Respon Rusia Yang Memijak Undang-Undang

Politik Rusia mudah difahami. Vladimir Putin berkuasa secara mutlak. Tetapi beliau takkan banyak berbicara. Dengan cara ini, beliau kekal suci.

Idea baik dipuji. Idea buruk ditolak untuk jadi bola tanggung ahli-ahli politik lain. Jadi Putin boleh menguji sesuatu cadangan, meskipun haram di sisi undang-undang.

Kalau berjaya, berjayalah. Kalau gagal, “bukan salah Putin.” Sesiapa yang layan politik Rusia memang faham wayang pentadbiran ini.

Dua minggu lalu, wayang dibuka untuk Speaker Dewan Parlimen iaitu Vyacheslav Volodin. Beliau mengeluarkan kenyataan gila: “kita patut hαpuskan McDonald’s. Ganti setiap cawangan dengan jenama tempatan iaitu Uncle Vanya!” (Whalen, 2022).

Perkara biasalah kalau ambil alih cawangan. KFC ambil alih McDonald’s. Texas Chicken ambil alih Burger King. Cuma bukan ini yang berlaku di Rusia.

Volodin sebenarnya sedang merencanakan sebuah rαmpαsan McDonald’s. Bukan cawangan Uncle Vanya pergi buka di cawangan McDonald’s. Sebaliknya, Uncle Vanya menyerap McDonald’s secara haram dengan logo lebih kurang sama.

Bukan setakat logo saja sama. Semuanya sama: jenis burger, jenis set, jenis air… semuanya sama (Marca, 2022). Cuba faham begini: anda buka restoran Markonah dengan logo McDonald’s dan jual Big Mac. Ikut bahasa diplomasi, perkara ini adalah “trademark squatting”.

Memang salah di sisi undang-undang. Tetapi semua orang tahu Rusia punya “undang-undang, kanda yang bikin… itu semua boleh padam.”

Rαmpαsan Uncle Vanya menunjukkan macam mana kronisme bersarang dalam ekonomi Rusia. Dan tidak pelik pun – sebab Putin sudah tidak popular dalam kalangan orang-orang oligarki kaya raya Rusia. Jadi ini cara terbaik untuk mengekalkan populariti. Bukan McDonald’s saja disasarkan.

Rusia dijangka akan merαmpαs sistem perniagaan Barat sebanyak mungkin. Selepas Uncle Vanya dan BikMak (Big Mac), sekarang timbul pula Starducks di Crimea.

Menakjubkan kalau bayang balik. Barat dan Rusia membina hubungan perniagaan selama 30 tahun. Hubungan ini rαηαp dalam masa seminggu sahaja. Mungkin ada yang tertanya-tanya: takkan Rusia boleh ambil alih macam itu saja?

Boleh sebenarnya.

Tetapi buat masa sekarang, Rusia bagaikan “tidak wujud” pada mata Barat. Jadi Rusia boleh buat apa-apa sahaja. Cuma kalau satu hari Rusia ingin “kembali wujud”, isu ini mesti bangkit balik.

RUJUKAN:

Marca. (2022, Mac 20). Russia’s (ditapiskan) response to the closure of McDonald’s restaurants.

Whalen, J. (2022, Mac 10). Russia considers nationalizing Western businesses that have closed over Ukraine (ditapiskan). The Washington Post.


Da Vagabonds – Band Lain Yang Disertai Noh Salleh

Sebut sahaja band Da
Vagabonds, pasti anda tertanya-tanya siapa di sebalik line-up band ini bukan?
Band ini terdiri daripada :

Noh Salleh – vokalis /
rhythm, (Hujan)

Herri Hamid – vokalis /
lead (Bittersweet)

Irfan Iskandar –
Drummer (The Times/Toko Kilat/ACAB/Bittersweet)

Alea Sutan – vokalis /
bass (Velvet)

Band ini diketuai oleh
Noh Salleh, yang juga bermain untuk kumpulan rock indie Malaysia, Hujan. Bagi
yang belum tahu, band ini menguasai muzik indie Malaysia beberapa tahun lalu
serta memecahkan benteng lagu-lagu arus perdana. Apabila Noh merasakan Hujan
terlalu serius dalam perkara-perkara yang mereka lakukan, dia memutuskan untuk ‘melarikan’
dirinya dari persekitaran berstruktur dan mulakan sesuatu yang lebih organik.

Masing-masing mempunyai
pengalaman yang tersendiri. Herri Hamid, gitaris yang mengetuai Bittersweet,
salah satu daripada pembawa muzik neo-psychedelia di Malaysia. Drummer, Irfan,
bermain untuk band seperti ACAB (Oi!), The Times (Britpop) dan Relay (Indie
Rock). Bassist Alia Sutan pernah bermain untuk band rock wanita yang dikenali
sebagai Velvet. Maka gabungan ini bersama Noh Salleh menimbulkan satu kelainan.
Juga mereka mendakwa mereka adalah satu ‘supergroup’.

“Da Vagabonds ditubuhkan atas dasar haluan muzik kami ahli kumpulan yang mempunyai citarasa muzik yang sama. Saya turut mengeksprestasikan muzik dengan Da Vagabonds sama seperti semasa awal-awal penubuhan Hujan,” kata Noh Salleh.

“Da Vagabonds music
under the microscope is actually a bastard son from the marriage of British
Invasion, punk rock, 60s sunshine pop and Pop Yeh Yeh.” – Dipetik dari
Soundcloud Da Vagabonds.

Lagu Serahkan Segalanya
pernah menjadi runut bunyi untuk filem CEO (2014). Dari segi penciptaan lagu, mereka
lebih bersifat terbuka sama seperti band indie yang lain. Pengaruh punk rock
british serta pop yeh yeh sangat kuat dalam lagu mereka. ‘Vocal Range’ Noh
Salleh juga sudah cukup untuk membawakan lagu-lagu mereka lebih kuat untuk
dinyanyikan. Lirik-lirik mereka juga bersifat rebel. Lagu-lagu dan lirik mereka
adalah segar di hati peminat. Kebebasan berkarya sebeginilah yang dimahukan
oleh Da Vagabonds.

Di dalam EP Da
Vagabonds (2013) mengandungi enam buah lagu iaitu Gadis Italia, Down With
Whatever, Cinta Galaktika, Cinta Gagak Hitam, Disko dan Di Sudut Bibirmu.
Malangnya EP ini sudah tiada lagi dijual di kedai-kedai CD.

Meskipun Da Vagabonds hanyalah satu band projek, tetapi kejayaan mereka menambat hati peminat-peminat muzik tempatan sememangnya dijangka. Dalam band ini jugalah anda dapat mendengar seorang Noh Salleh membawa lagu-lagu berbahasa Inggeris. Untuk pengetahuan anda, Hujan tidak pernah membawakan lagu-lagu Inggeris di atas pentas mereka.

Kali terakhir mereka
membuat penampilan adalah di ATAS pada tahun 2017. Dengan imej yang baru serta
pengalaman yang dikumpul sekian lama, mereka akan beraksi di The Gasket Alley,
Petaling Jaya pada 3hb Mei 2019 sempena pelancaran merchandise Hikari Riders
yang terbaru.


Apa Beza Ketua Jurulatih Dan Pengurus Pasukan?

Di Malaysia, kita seringkali kedengaran bahawa ketua jurulatih dan pengurus adalah orang yang berbeza.

Sebagai contoh pada musim lepas, Benjamin Mora dilantik sebagai ketua jurulatih dan Luciano Figueroa sebagai pengurus pasukan.

Foto oleh BERNAMA.

Manakala sebahagian pasukan di Liga Perdana Inggeris meletakkan orang yang sama dalam kedua-dua posisi jawatan tersebut. Persoalannya apa beza ketua jurulatih dan pengurus dalam bola sepak?

Ketua jurulatih berperanan untuk melatih pasukan dan segala tekanan akan diletakkan atas bahunya untuk memimpin pasukan ke peringkat tertinggi.

Ketua jurulatih juga bertanggungjawab memilih kesebelasan utama dan regim latihan yang sesuai dengan pasukan.

Kelemahan ketua jurulatih adalah mereka boleh mengubah regim latihan dan memprotes jika pasukan gagal mencatatkan kemenangan.

Kadangkala regim latihan sesetengah jurulatih kurang digemari oleh sebahagian pemain hingga berlaku pemecatan.

Hal ini anda semua boleh lihat melalui pasukan Chelsea yang sangat berpengaruh untuk memecat ketua jurulatih.

Situasi sama juga pernah berlaku di Liga Malaysia apabila diberitakan beberapa orang pemain tidak selesa dengan regim latihan yang keras daripada jurulatih veteran.

Pengurus pula miliki kuasa penuh terhadap staf kejurulatihan, kontrak pemain dan peruntukan membeli pemain baru jika tiada campur tangan daripada pemilik kelab.

Sir Alex Ferguson adalah salah satu pengurus yang baik di mana beliau diberikan kuasa penuh untuk memilih pemain dan barisan kejurulatihannya sendiri.

Rausyanfikir Ferguson paling agung adalah dengan pembelian Cristiano Ronaldo daripada Sporting CP lantas membentuk serangan tiga serangkai bersama Wayne Rooney dan Carlos Tevez.

Namun ada juga keputusan kurang memberangsangkan yang dibuat oleh beliau seperti penjualan pemain dua jantung iaitu Park Ji Sung ke pasukan lain.

Seorang pengurus juga bukannya hanya terlibat dalam padang sahaja bahkan ianya lebih daripada itu.

Tahukah anda, terkadang apa yang dilakukan oleh pemain di malam hari dan diet harian pemain juga akan dipantau oleh pengurus pasukan.

Jadi bagaimana pula jika pengurus dan ketua jurulatih adalah orang yang sama seperti diamalkan sebahagian pasukan EPL?

Sebagai ketua jurulatih dan pengurus, mereka dapat memilih pemain ketika jendela perpindahan dibuka, menyediakan regim latihan berkala untuk pemain dan merencana strategi di atas padang.

Jadi mungkin kaedah ini boleh digunakan oleh pasukan-pasukan Liga Malaysia.

Secara tidak langsung ianya akan menjimatkan wang dan mengelakkan daripada mereka yang tidak memahami bola sepak menjadi pengurus pasukan.

Persoalannya, bilakah pasukan daripada Liga Malaysia akan mencuba kaedah ini?

RUJUKAN:

Coles, R. (2015, Febuari 4). Head coach vs. manager – an unnecessary trend?. The Offside Rule.

Srivats Venkateswaran. (2016, Febuari 1). Manager vs head coach: Who is the real boss? Essentially Sports.


Pengaruh Bahasa Portugis Dalam Bahasa Melayu

500 tahun yang lalu pada 25 Julai 1511, Portugis yang diketuai Alfonso de Alburquerque telah menjajah Melaka menandakan berakhirnya legasi Kesultanan Melaka. Penjajah Portugis menduduki Melaka selama 130 tahun, iaitu daripada tahun 1511 hingga tahun 1641.

Penjajahan Portugis ke atas Melaka secara tidak langsung banyak meninggalkan kesan hingga ke hari ini  terutamanya dari segi aspek Bahasa. Sebanyak sekitar 200 perkataan Portugis yang telah diserap kedalam Bahasa Melayu kita.

Berikut merupakan antara perkataan Melayu yang berasal daripada Portugis:

Kata asal: armário (Portuguese)

Kata asal: balde (Portuguese)

Kata asal: banco / bank (Portuguese)

Kata asal: Bandeira  (Portuguese)

Kata asal: bomba/bombeiro (Portuguese)

Kata asal: boneca(Portuguese)

Kata asal: bola (Portuguese)

Kata asal: garfo (Portuguese)

Kata asal: igreja (Portuguese)

Kata asal: carreta (Portuguese)

Kata asal: camisa (Portuguese)

Kata asal: padre (Portuguese)

Kata asal: escola (Portuguese)

Kata asal: tempo (Portuguese)

Kata asal: toalha(Portuguese)

Kata asal: trocar (Portuguese)

Setiap bahasa dalam dunia ini masing masing ada evolusi tersendiri. Evolusi bahasa itu juga dipengaruhi oleh bahasa asing atas faktor politik & penjajahan, pengaruh agama, peredaran masa dan lain-lain lagi. Tapi itu tidak bermakna sesuatu bangsa yang meminjam perkataan dari bahasa luar sebagai bangsa yang suka mencuri atau meniru Bahasa bangsa lain, tapi itu adalah tanda sesuatu bangsa itu mempunyai sikap progresif dan keterbukaaan dengan dunia luar.

Tambahan pula, Bahasa Portugis juga ada meminjam perkataan daripada Bahasa Arab seperti Álcool (Al-Kuhul), Mesquinho (Al-Miskin) Sofá (Al-Suffat).

Tapi tiada pula saya nampak orang Portugis rasa alergik atau inferior dengan pengaruh Bahasa Arab dalam Bahasa mereka, ke ada?

RUJUKAN :

Artikel disumbangkan oleh Ghazali Zul untuk The Patriots.


Perang Jepun Di Brunei 1941-1945

PERANG dunia kedua yang berlangsung dari tahun 1941 hingga 1945 menyaksikan banyak Negara-negara jatuh ditangan Jepun iaitu untuk wilayah Asia Tenggara. Untuk Pulau Borneo kempen penaklukan Jepun sewaktu Perang Dunia Kedua turut digelar kempen “Kita Boruneo” yang mana Sarawak, Borneo Utara (Sabah), Kalimantan dan Brunei mempunyai pentadbiran tentera yang sama pada waktu itu.

Jika di Sarawak, pendudukan Jepun dikenali dengan nama “Musim Jepun” manakala untuk Negara Brunei, mereka menggelarnya “Perang Jepun”. Kempen pendudukan Jepun di Brunei bermula pada tanggal 16 Disember 1941 iaitu apabila 10,000 tentera Jepun yang telah dilengkapi dengan pakaian dan peralatan khas untuk menakluki Borneo tiba di Kuala Belait menjelang tengahmalam. Kemudian mereka mula bergerak menyusuri seluruh wilayah Brunei dan dikatakan dalam masa satu minggu sahaja penaklukan telah berjaya dilakukan tanpa ada tentangan yang sengit di pihak Brunei.

Namun begitu, Jepun tidak pernah lalai biarpun kemenangan sudah dipihak mereka kerana pada tanggal 22 Disember 1941, satu lagi unit dibawah pemerintah bernama Kapten Koyama telah memasuki Brunei melalui Tutong bagi memperkuatkan lagi penguasaan mereka di Brunei. Tidak cukup dengan itu, tanggal 31 Disember 1941 pula menyaksikan Panglima Perang Jepun di Borneo iaitu Jeneral Kawaguchi tiba dengan unit infantri 124 dari Kuching bagi mengatur pentadbiran tentera di Bandar Seri Begawan pada waktu itu.

Walaupun menurut perjanjian Negara Protectrate 1888 antara British, Brunei, Borneo Utara dan Sarawak yang menjanjikan Negara-negara ini akan dilindungi namun ketika perang dunia kedua berlangsung, Brunei, Borneo Utara dan Sarawak hanya bergantung kepada satu unit Rejimen Punjabi sahaja yang menjaga tiga wilayah British di Borneo. British tidak dapat memberikan bantuan sepenuhnya kerana seluruh kekuatan mereka digembleng untuk mempertahankan wilayah jajahan mereka iaitu Malaya dan Singapura yang turut diperangi Jepun pada waktu itu.

Tiada tentangan sengit mungkin kerana pertahanan Brunei tidak mampu mengalahkan kekuatan armada perang Jepun pada waktu itu. Selain itu kempen psikologi yang digembar-gemburkan oleh Jepun dikatakan turut meresapi minda rakyat Brunei iaitu kedatangan Jepun adalah untuk membebaskan Negara mereka daripada cengkaman pemerintahan British. Di dalam kempen itu juga turut diselitkan janji pihak Jepun untuk mengembalikan pemerintahan Brunei kepada rakyat Brunei sendiri. Namun hakikatnya itu hanya janji “atas angin” sahaja memandangkan tatkala berkuasa setiap pergerakan pemimpin Brunei yang dilantik Jepun sentiasa diawasi dengan sebaik mungkin oleh jeneral-jeneral Jepun yang bengis.

Kempetei atau Polis Jepun sentiasa mewarnai cerita sejarah sadis pendudukan Jepun di Malaya dan tidak terkecuali di Brunei. Kempetai pada awal pendudukan Jepun di Brunei dikatakan tidaklah sekejam seperti di tempat lain namun kehadirannya sentiasa menimbulkan ketakutan kepada rakyat jelata. Akibat daripada kepayahan hidup telahan lagi sumber ekonomi di Brunei pula tiada akibat kemusnahan dan sebagainya menyaksikan ramai rakyat Brunei yang mendiami Kampung Ayer melarikan diri ke kawasan terpencil seperti di Sungai Asam, Talahak, Pirasong dan Tantuya.

Malah keluarga diraja Brunei juga turut meninggalkan Bandar Seri Begawan seperti Sultan Ahmad Tajuddin yang telah membawa seluruh keluarganya berpindah ke Tantuya iaitu satu daerah di Limbang lantas menetap di rumah Pehin Dato Amar Setia Diraja Haji Kassim sehingga tamat perang. Walaupun pada waktu itu, baginda masih lagi menjadi Sultan Brunei biarpun Jepun yang berkuasa namun boleh dikatakan Sultan pada ketika itu hanyalah boneka sahaja dengan Jepun hanya memberikan duit pencen dan kemuliaan sahaja. Adinda baginda pula iaitu Pengiran Muda Omar Ali Saifuddien telah membawa diri dengan menyusur ke hulu Sungai Brunei dan menetap di Kampung Kilanas sehingga Jepun menyerah kalah pada tahun 1945.

Mengikut sistem pemerintahan tentera Jepun di Brunei ketika Perang Jepun menyaksikan Brunei disatukan dengan wilayah-wilayah utara Sarawak yang sebelum kedatangan Brooke merupakan wilayah Brunei seperti Limbang, Lawas, Sundar, Terusan dan juga Labuan. Penyatuan ini adalah bagi memudahkan seorang Gabenor Jepun iaitu yang bernama Gabenor Kodomo mengurustadbir dengan lebih lancar lagi. Pejabat Gabenor Jepun di Brunei pada waktu itu terletak di Jalan Kota Batu yang mana bangunannya dikenali sebagai bangunan Bumbungan Dua Belas. Sebelum menjadi markas operasi Jepun di Brunei, bangunan Bumbungan Dua Belas ini merupakan kediaman rasmi Residen British di Brunei.

Penghidupan rakyat dikala Perang Jepun berlangsung di Brunei dilaporkan begitu payah sekali. Bahan keperluan asas dicatu dan hanya boleh dituntut catuannya menggunakan kupon yang disediakan. Diceritakan satu kupon ditukar untuk hanya mendapat secupak beras, tiga ketul roti tawar dan segulung wang kertas daun pisang yang langsung tiada nilai di pasaran. Dek kerana itulah ramai yang memilih untuk tinggal di kawasan pedalaman yang mana tumbuh-tumbuhan hutan masih boleh dicari dan dijadikan makanan. Menanam ubi kayu sendiri bagi dicampur dengan nasi yang ada asalkan kenyang. Boleh turun ke sungai menjala ikan atau memancing bagi dijadikan lauk keluarga. Lebih baik hidup sebegitu dari tertumpu di kawasan bandar yang jauh lebih sengsara.

Sistem pendidikan di waktu Perang Jepun boleh dikatakan terhenti kerana walau anak-anak Brunei ke sekolah sekalipun, mereka bukannya betul-betul menimba ilmu sebaliknya aktiviti pembelajaran mereka adalah untuk bercucuk tanam seperti menanam sayur-sayuran keperluan anggota tentera Jepun. Selain itu mereka turut dikerah membuat baja dari tahi kerbau bagi menyuburkan lagi tanaman mereka. Dan tidak terkecuali harus memulakan jadual pembelajaran mereka dengan menyanyikan lagu Jepun di sekolah-sekolah. Sesiapa yang ingkar sudah tentu mendapat “upah” dari tentera Jepun contohnya berdiri di tengah sinaran mentari terik sehingga ada yang hampir pengsan.

Untuk golongan pemuda dan pemudi pula lain pula ceritanya. Sentiasa dibelenggu rasa takut kerana ada ura-ura tentera Jepun akan menangkap mana-mana pemuda untuk dijadikan buruh paksa. Pemudi pula lain halnya kerana cerita keganasan Jepun terhadap para wanita sehingga menjadi “pemuas seks paksa” menjadi igauan ngeri mereka. Makanya ramai yang sengaja disembunyikan di dalam rumah atau tempat persembunyian yang direka khas bagi menyelamatkan maruah mereka.

Di dalam satu buku yang bertajuk “Barat-Timur dan Bom Atom” tulisan Pengiran Haji Mohamed Yusof bin Pengiran Haji Abdul Rahim terbitan Dewan Bahasa Dan Pustaka, Kuala Lumpur pada tahun 2002 di halaman 16 menyatakan:

“….cara pemerintahan Tentera Jepun yang bersifat ganas dan garang, tidak bersopan santun dan sentiasa bercanggah dengan adat dan perilaku tempatan yang diperintahnya,”

Penyataan ini sudah cukup menggambarkan betapa sewaktu Perang Jepun di Brunei, pemerintahan mereka dibenci kerana langsung tidak menghormati norma-norma masyarakat di Brunei pada waktu itu.

Pada awal bulan Mei 1945, Briged ke-26 Tentera Australia telah mula mendarat di Tarakan, Kalimantan. Jepun memberi tentangan sengit di sana sehingga menyaksikan Tarakan umpama padang jarak padang tekukur jadinya. Tentera Australia dari Divisyen ke-9 pula berjaya membuat pendaratan di Pulau Labuan sekitar 10 Jun 1945 seterusnya mereka bergerak ke Brunei Muara. Selepas itu satu demi satu wilayah Brunei diambil semula biarpun tentera Jepun tidak hanya memeluk peluh sahaja sebaliknya turut memberikan tentangan sengit bagi mempertahankan pendudukan mereka di Brunei pada waktu itu.

Tanggal 16 Jun 1945, dibawah arahan Brigedier General Windeyer yang menjadi pegawai pemerintah Briged Ke-20 telah mengusir kesemua tentera Jepun yang berada di Bandar Seri Begawan. Mereka diburu dan diusir sehingga memaksa ada tentera Jepun yang bertempiaran sehingga ke pedalaman Limbang, Temburong dan Kuala Belait. Diceritakan ketika mereka melarikan diri ke kawasan tersebut, penduduk-penduduk perkampungan sekitarnya telah bangun membantu apa yang perlu untuk menangkap atau mengajar tentera Jepun apa yang seharusnya mereka lakukan selama ini. Adanya bantuan dari dalaman ini menyebabkan tugas-tugas tentera semakin mudah pada saat-saat akhir Perang Jepun berlangsung.

Sewaktu proses menawan kembali Brunei dari tangan Jepun bukanlah mudah kerana menurut sejarahnya Bandar Seri Begawan hampir musnah dibom oleh tentera Berikat. Di dalam satu buku yang ditulis oleh Captain TS Monks (1992) iaitu seorang tentera Berikat yang merupakan antara yang berkhidmat di Brunei ada menyatakan bagaimana senario memilukan di Bandar Seri Begawan pada waktu itu:

“There was hardly a building left standing. The main street (Jalan Sultan) was a mess of bomb craters and fallen telegraph poles. There was not a soul in sight anywhere. It was a shattered ghost town.”-Captain TS Monks-

Akhirnya Perang Jepun di Brunei dinoktahkan tatkala Jepun menyerah kalah tanpa syarat setelah bom atom digugurkan di Hiroshima pada 6 Ogos dan Nagasaki pula 3 hari kemudian iaitu 9 Ogos 1945. Terkesima dengan serangan total dari Tentera Berikat menyaksikan mereka mengangkat bendera putih lantas menyerahkan kembali kesemua wilayah pendudukan mereka sepanjang Perang Dunia Kedua berlangsung dan ini termasuklah Negara Brunei itu sendiri.

-HB-

#KamekSayangSarawakBah!

Rujukan:
1. Brunei – Rising From The Ruins Of World War II
http://bruneiresources.blogspot.my/2015/12/brunei-rising-from-ruins-of-world-war-ii.html
2. The Coming Of The Japanese To Brunei 1941-1945
http://9nss1.blogspot.my/2010/10/coming-of-japanese-to-brunei-1941-1945.html
3. The Japanese Occupation Of Brunei
http://bruneiresources.blogspot.my/2008/07/japanese-occupation-of-brunei.html
4. Secuit Imbasan Perang Jepun
http://www.pelitabrunei.gov.bn/Lists/Cetusan%20Minda/
5. Later History Of Brunei
http://factsanddetails.com/southeast-asia/Brunei/sub5_10a/entry-3600.html


Dadah: Penjara, Bebas Atau Rawat?

Dalam artikel saudara Ahmad Faezal baru-baru ini, beliau melahirkan rasa
bimbang ke atas hasrat Kerajaan untuk melaksanakan dekriminalisasi (nyahjenayah)
penggunaan d4dah. Kebimbangan rakyat
Malaysia, termasuk saudara Ahmad Faezal sendiri, tentang gesaan supaya pengguna-pengguna
d4dah tidak lagi dipenjarakan atau dihantar ke pusat serenti sudahpun
dijangka.  Sudah pasti ramai yang takut keselamatan
masyarakat akan terganggu, dan makin banyak getah-getah paip yang akan hilang
dari laman rumah.

 Penggunaan d4dah amat sinonim dengan salah laku jenayah. Percubaan untuk dapatkan
duit untuk membeli d4dah hingga mencederakan orang lain sudah sekian lama menjadi
modal dalam drama TV dan iklan-iklan menjauhi d4dah. Naratif-naratif sebegini
sudah berpuluh-puluh tahun menjadi paksi perbualan masyarakat kita apabila bercakap
tentang penggunaan d4dah dan kesan buruknya.

Berita dekriminalisasi memang menggemparkan. Tiba-tiba sahaja amalan
tradisi penangkapan dan pemenjaraan seseorang kerana memiliki d4dah kini ingin
diubah. Strategi dekriminalisasi ini jelas sekali mencabar prinsip serta cara
kita berfikir dan melihat d4dah. Jadi, tak hairanlah rakyat berasa terganggu
dengan pengumumuman dekriminalisasi ini.

Namun, jika dinilai dari sudut berbeza, adakah penjara atau pusat
serenti benar-benar membuatkan seseorang insaf dan dapat menghentikan penggunaan
d4dah? Kajian yang diterbitkan di Jurnal Lancet
menunjukkan bahawa pengguna-pengguna d4dah di Malaysia kembali menggunakan d4dah
(relapse) hanya selepas 31 hari
keluar dari pusat serenti. Hal ini terbalik dengan individu-individu yang
mendapatkan rawatan secara sukarela, di mana mereka kembali menggunakan d4dah
selepas 352 hari (hampir setahun clean!)
Strategi pemenjaraan atau penangkapan masuk ke pusat serenti tanpa rawatan dan
sokongan sosial tertentu jelas tidak mengurangkan penggunaan d4dah.

 Apa yang dilihat di sini adalah
masalah penggunaan d4dah, khususnya kebergantungan kepada d4dah (atau bahasa
lain, penagihan) merupakan masalah disease
(penyakit) yang memerlukan rawatan komprehensif (menyeluruh), dan
bukannya dihukum atau dibataskan pergerakkannya. Kebergantungan kepada d4dah adalah penyakit kronik yang berulang. Jika
seseorang berjaya tidak menggunakan d4dah pada hari ini, tak mungkin dia
berjaya juga pada keesokkannya. Penggunaan
d4dah sebagai suatu penyakit perlu dikenalpasti dan dirawat.

Sektor pemenjaraan tidak mempunyai kapasiti untuk menyaring tahap kebergantungan seseorang itu terhadap d4dah dan tidak dapat memberikan rawatan sewajarnya kerana institusi penjara secara asasnya bukan dicipta untuk itu.

Berbeza dengan persepsi rakyat, dekriminalisasi tidak menghalalkan penggunaan
d4dah. Jauh sekali untuk menjulangnya.
Juga bukan ikut-ikutan bagi mencontohi budaya barat. Dekriminalisasi juga mengenalpasti
bahawa penggunaan d4dah adalah memudaratkan, termasuk risiko untuk overdose, psychosis dan mendapat
jangkitan HIV.  Jadi dimanakah logiknya
pengguna d4dah dihantar ke penjara atau pusat serenti untuk menjalankan hukuman
untuk suatu jangka masa tertentu sebelum dibebaskan, dan bukannya untuk mendapatkan
rawatan atau sokongan sosial yang sepatutnya?

Bila ditimbang baik buruk, kemudaratan dipenjarakan adalah jauh lebih
besar daripada dekriminalisasi.

Satu, bagi pengguna-pengguna first
timer yang mungkindipenjarakan
kerana ganja, di sinilah mereka bersuai kenal dengan individu-individu lain
yang menggunakan d4dah lebih tegar (hard-core) seperti
heroin atau kokain. Daripada hanya
bermula dengan ganja, di sinilah
mereka mendapat maklumat tentang d4dah-d4dah yang lebih berbahaya dan lebih menagihkan
(addictive).  Daripada tidak tahu di mana boleh mencari
bekalan (supply), di sinilah
mereka mula membina jaringan. Daripada tidak tahu menyuntik d4dah, di sini
jugalah mereka mengenali individu lain yang mampu mengajar.

Kedua, United Nations Office on Drugs
and Crime sendiri
dah berkali-kali menyatakan bahawa usaha untuk menumpas pengeluaran dan
pengedaran d4dah telah gagal. Pemenjaraan penggunaan d4dah kerana memiliki dan
mengguna d4dah telah menyumbang kepada masalah kesesakan (overcrowding) penjara. Overcrowding menggalakkan lagi penularan
penyakit berjangkit seperti HIV, TB dan Hepatitis C, yang kemudian akan
disebarkan kepada masyarakat umum, terutama ahli keluarga.

Penjara-penjara di seluruh dunia semakin padat dengan pengguna-pengguna d4dah, terutama sekali mereka yang benar-benar memerlukan rawatan.  Kekangan perkhidmatan medikal dalam penjara, seperti akses kepada metadon bagi mengurangkan kebergantungan kepada heroin TIDAK membantu menyelesaikan masalah penggunaan d4dah. Kekurangan perkhidmatan medikal dalam penjara ini bukan berlaku di Malaysia sahaja, malah sebahagian besar negara-negara di dunia juga mengalaminya.

Pengguna-pengguna d4dah akan
dibebaskan setelah tamat hukuman tanpa didedahkan kepada rawatan yang
sepatutnya. Tambah lagi, tiada strategi khusus dalam bentuk sokongan sosial
yang dapat membantu mereka memulakan hidup baru setelah bebas nanti. Di sinilah
masalah-masalah besar lain akan timbul. Mereka kembali menggunakan d4dah. Mereka
susah dapat pekerjaan kerana rekod jenayah. Mereka tertekan. Mereka berdepan
dengan gangguan emosi dan mental.

Ketiga, pengguna d4dah yang dipenjarakan kebanyakkannya terdiri daripada
golongan yang susah. Yang kaya biasanya akan diikat jamin oleh keluarga yang
kaya. Maka secara tidak langsung, apa yang kita buat selama ini adalah kita memenjarakan yang miskin kerana mereka
miskin, bukan kerana mereka menggunakan d4dah. Pemenjaraan juga meletakkan
label banduan pada mereka, lalu menyukarkan mereka yang memang sedia terhimpit
untuk dapatkan pekerjaan. Ketidaksamarataan ini amat menyedihkan.  Polisi d4dah itu sendiri yang memacu putaran
kemiskinan di kalangan pengguna d4dah.

Poin terakhir, keruntuhan institusi kekeluargaan berlaku akibat
pemenjaraan ayah selaku ketua keluarga, ibu selaku tempat bermanja dan anak
selaku penyejuk mata.  Pemenjaraan
menjarakkan hubungan kekeluargaan. Sekali lagi, pemenjaraan menyebabkan sesebuah
keluarga menjadi lebih terhimpit dengan kemiskinan kerana lumpuhnya fungsi pencari
nafkah (bread winner) dalam
keluarga. Anak-anak yang lahir dalam keluarga yang berpecah belah (broken) di mana ibu atau ayah sering
keluar masuk penjara akan sentiasa terabai dan cenderung untuk mengambil d4dah
juga.

Dekriminaliasasi tidak bererti pengguna-pengguna d4dah bebas dan
terlepas tanpa sebarang penalti. Individu-individu yang ditahan dengan d4dah
akan dirujuk kepada suatu jawatankuasa kecil yang terdiri daripada doktor
pakar, pegawai kebajikan (social
worker) dan pengurus kes (case
manager). Jawatankuasa ini akan
meneliti kes secara terperinci dan seterusnya merujuk pengguna d4dah ini ke
saluran sepatutnya – jenis rawatan ataupun sokongan sosial yang bertepatan
dengan individu tersebut.

Usaha ini dijangka dapat mengurangkan beban negara ke atas pemenjaraan. Kos
pemenjaraan bagi seorang banduan di Malaysia adalah sebanyak RM20,690 setahun,
manakala bagi rawatan metadon, kos
yang dibelanjakan hanyalah sebanyak RM6,560 setahun bagi seorang individu.
Jurang perbezaan kos kedua-dua strategi, satu yang melibatkan pemenjaraan dan
satu lagi yang melibatkan pendekatan kesihatan awam (public health approach), sangatlah
besar.

Contoh Svetoslav Stoykov yang digunakan oleh saudara Ahmad Faezal dalam
artikelnya juga agak berat sebelah. Naratif-naratif ini bersifat
menakut-nakutkan rakyat dan boleh menghalang usaha dekriminalisasi. Bagaimana
pula kisah-kisah kejayaan (success stories)
pengguna d4dah yang kebergantungan d4dah mereka berjaya dikurangkan dengan
rawatan dalam komuniti seperti metadon? Di Malaysia sendiri, kajian menunjukkan
bahawa rawatan metadon yang dimulakan oleh kerajaan dahulu telah mengurangkan
penggunaan d4dah di kalangan penerima. Tambahan lagi, rawatan ini telah
membantu pengguna d4dah mendapat pekerjaan tetap dan berfungsi secara normal
dalam masyarakat.

Namun, usaha ini masih tak cukup. Pengguna d4dah masih lagi ditahan dan
dipenjarakan atas kesalahan memiliki d4dah. Rawatan metadon terganggu akibat proses kehakiman dan pemenjaraan yang
panjang.

Kenyataan bahawa dekriminaliasi penggunaan d4dah adalah tidak adil
kepada pencuri-pencuri yang dipenjarakan kerana kesempitan hidup juga tidak benar.
Mencuri hak orang lain tetap salah. Merompak, membunuh dan mencederakan orang
lain juga tetap salah. Mengedar d4dah juga salah. Sekiranya seseorang individu pengguna
d4dah ditahan atas kesalahan lain selain
memiliki dan mengguna d4dah untuk diri sendiri, by all means, hukumlah individu tersebut dengan hukuman yang
selayaknya.

Kejayaan model dekriminalisasi Portugal telah disebut dalam artikel yang
ditulis oleh saudara Ahmad Faezal. Beliau juga menyatakan bahawa rejim Antonia
Salazar yang bersifat tertutup kepada dunia luar telah menutup akses kepada  d4dah. Rakyat tidak mengenali d4dah sehingga
kejatuhan rejim tersebut sekitar tahun 1970an. Ketika itulah, Portugal terbuka
kepada dunia luar dan masalah penggunaan d4dah meningkat secara mendadak.

Dalam dunia yang sempurna (perfect
world), penutupan akses kepada negara luar mungkin berkesan untuk menutup
terus laluan d4dah. Tapi realitinya, kita hidup dalam zaman yang bergerak
pantas. Mahu atau tidak, manusia bergerak dan berhubung sesama sendiri di
seluruh dunia. Polisi d4dah juga haruslah relevan dan beredar mengikut
kepantasan dunia bergerak.

Perasaan takut dengan ganja, heroin dan kokain serta d4dah-d4dah lain
kerana stigma yang dipupuk sekian lama telah menyekat diri kita untuk berfikir
di luar kotak. Sebagai rakyat Malaysia yang mampu berfikir dengan waras dan
dibesarkan dengan didikan agama, isu dekriminalisasi ini memberikan kita
peluang untuk menilai semula cara kita menghukum pengguna-pengguna d4dah dari
sudut yang berbeza.

Memetik kata-kata salah seorang pakar perubatan di sebuah klinik kecil di Kuala Lumpur, “tak semua daripada kita bernasib baik dilahirkan dalam keluarga yang beriman dan berilmu.”Artikel ditulis bersama dengan Iqa Mohd Salleh daripada Department of Social and Preventive Medicine, Universiti Malaya

RUJUKAN:


Terusan Suez Tersekat, Apa Yang Berlaku Sebenarnya?

Terusan Suez. Kapal kargo Ever Given dengan panjang 400 meter terkandas secara memanjang di kawasan terusan sekaligus mengakibatkan lebih 100 buah kapal terperangkap dalam kesesakan untuk menuju ke Laut Mediterranean dari Laut Merah. Setakat ini, usaha mengeluarkan kapal masih gagal membuahkan hasil.

Ini kerana tanan kasar (gross tonnage) kapal itu sendiri seberat 220,940 GT dan bot tunda yang kecil menyukarkan usaha mengeluarkan kapal. Dan terkini, pemilik-pemilik kapal berjaya mendapatkan khidmat SMIT Salvage B.V dengan tujuan mengeluarkan kapal dari situasi rumit ini. Begitupun, ramai menjangkakan usaha ini akan memakan masa berhari-hari untuk diselesaik

SMIT Salvage dianggap firma elit dalam sektor perkapalan kerana banyak membantu kapal-kapal yang terkandas semasa cuaca buruk termasuk cuaca ribut. Dengan berat yang dinyatakan di atas, pihak salvaj perlu mengurangkan berat kapal bagi meningkatkan peluang ia dikeluarkan dan ditunda keluar. Ini termasuk membuang balast air dan bahan api daripada kapal.

Di Terusan Suez, terdapat 42 kapal yang sedang dalam perjalanan transit ke utara terpaksa menunggu kapal dikeluarkan sebelum meneruskan perjalanan. Manakala 64 lagi yang sedang menuju ke selatan turut berdepan masalah sama.

Dalam satu kenyataan, Evergreen Marine Corp yang berpangkalan di Taiwan memberitahu kapal dikatakan terkena tiupan angin yang kuat dengan kekuatan 46 batu sejam yang mengakibatkan ia berpaling dari laluan air. Ini mengakibatkan kapal secara tidak sengaja melanggar bahagian dasar terusan dan tersekat di situ. Setakat ini, pihak berkuasa tidak menyatakan tempoh diperlukan untuk mengeluarkan kapal dan memulihkan kembali trafik di Terusan Suez.

Yang pasti, berita sebegini dijangka akan memberi kesan kepada harga minyak global. Firma-firma minyak Amerika Syarikat dan Eropah perlu mencari alternatif sekiranya situasi ini berterusan sekaligus berpotensi menaikkan harga komoditi alternatif. Sementara bekalan minyak yang dihantar dari Laut Utara ke Asia juga dijangka lambat sampai.

Setiap hari, 600,000 tong minyak dihantar ke Eropah dan AS dari Timur Tengah melalui terusan ini. Manakala 850,000 tong pula dihantar ke sebelah Asia dari Atlantic Basin. Selain itu, 400,000 tong nafta dan 300,000 sulingan petroleum turut dihantar dari barat ke timur menerusi Suez. Nafta berguna sebagai bahan utama plastik dan dicampur dengan gasolin. Sementara sulingan petroleum pula dijadikan sebagai produk bahan api pesawat dan minyak diesel.

Insiden Ever Given dilihat sebagai satu amaran kepada terusan atau laluan perkapalan yang sibuk tentang bahaya sebegini. Dengan saiz kapal semakin besar bagi memenuhi permintaan kargo dan laluan menjadi semakin sesak, usah terkejut jika mendengar berita kapal terkandas atau terlibat dalam perlanggaran di Selat Melaka, Selat Hormuz atau Terusan Panama.

Bagi kapal-kapal yang terkandas, mereka boleh memilih laluan alternatif melepasi Cape Agulhas, Afrika Selatan. Bagaimanapun, ramai menolak cadangan tersebut atas alasan ia akan memakan kos lebih tinggi dan meningkatkan lagi masa pelayaran. Bagi kapal yang berlayar dari Laut Utara, pilihan mereka ialah berlayar menggunakan Laluan Laut Utara tetapi ia hanya boleh dilakukan pada bulan-bulan musim panas.

Sebenarnya, sudah wujud cadangan alternatif kepada Terusan Suez tetapi wujud pihak yang skeptik dengan keupayaan inisiatif berkenaan. Misalnya pada 2012, Israel mencadangkan projek pembinaan landasan keretapi dari kawasan Mediterranean dengan bandar Eilat merentasi Gurun Negev.

Bagaimanapun, projek tersebut kini menyepi tanpa sebarang berita. Penulis tidak terkejut projek ini dibangkang oleh Mesir dan Palestin atas sebab berbeza. Mesir sudah pasti tidak mahu kedudukan Terusan Suez dicabar oleh landasan keretapi ini. Manakala Palestin melihat usaha pembinaan sebagai cara halus Tel Aviv merampas tanah penduduk.

Satu lagi pencabar Suez ialah cadangan projek Koridor Pengangkutan Antarabangsa Utara-Selatan (INSTC) membabitkan tiga negara iaitu India, Iran dan Rusia. Koridor ini menggabungkan jalan raya, landasan keretapi dan jalan laut untuk memindahkan kargo membabitkan India, Iran, Afghanistan, Azerbaijan, Rusia, Asia Tengah dan Eropah. Jika ini berjaya direalisasikan, ia bakal mengurangkan trafik kapal ke Suez, satu prospek yang boleh menjejaskan kedudukan ekonomi Mesir.

Buat masa ini, kerja mengeluarkan Ever Given masih berjalan. Tetapi jika situasi ini berulang lagi, maka Mesir juga harus bersiap sedia dengan prospek Suez versi lain yang berpotensi menyaingi dan menggantikan kedudukan mereka sebagai laluan perdagangan tersibuk di dunia.

RUJUKAN:

Clark, A et al. (2021). Suez Canal blocked with giant ship stuck in top trade artery. Bloomberg.

Koh, A et al. (2021). Tug Boats Scramble to Move Massive Ship Blocking Suez Canal. Bloomberg.

Yahya, M. (2020). Interview: Suez Canal won’t be affected by alternative routes — Egyptian official. Xinhua.


Kenapa Anak-Anak Kita Harus Terus Bermain?

Zaman kanak-kanak sering dipandang indah kerana mereka dianggap tidak memikirkan sebarang masalah yang dihadapi oleh orang dewasa. Sebaliknya lebih gembira meluangkan masa untuk bermain.

Ya, kanak-kanak yang normal pasti cenderung untuk bermain kerana dengan cara bermainlah kanak-kanak dapat mengekspresikan perasaan dan mengembangkan kreativiti mereka.

Ada banyak manfaat lain yang akan diperolehi oleh kanak-kanak sekiranya mereka bermain dengan gembira, antaranya:

Menurut laporan American Academy of Pediatrics, ‘bermain adalah penting untuk perkembangan kerana ia menyumbang kepada kognitif, fizikal, sosial dan emosi kanak-kanak’.

Dengan bermain, kemahiran sosial mereka akan berkembang kerana mereka belajar untuk bergaul dengan orang lain, menunggu giliran dan sebagainya.

Bermain juga membantu kanak-kanak mendapat kestabilan emosi kerana ia membolehkan mereka mengekspresikan perasaan secara sedar mahupun tidak sedar tentang kehidupan dan perkara yang berlaku di sekeliling mereka.

Bermain juga penting untuk perkembangan saraf kanak-kanak. Dengan bermain, kanak-kanak meningkatkan perkembangan otak kerana mereka menguatkan lebih banyak sambungan neuron, di mana jika tidak digunakan, maka neuron tersebut akan menjadi lemah.

Suruhanjaya Tinggi Bangsa-Bangsa Bersatu untuk Hak Asasi Manusia mengiktiraf bermain sebagai hak setiap kanak-kanak kerana kepentingannya dalam mengoptimumkan pembangunan kanak-kanak.

Gaya hidup keluarga yang sibuk sering membawa kepada kekurangan interaksi antara ibu bapa dengan kanak-kanak, sekaligus mengurangkan kualiti bermain kanak-kanak. Masalah kehidupan keluarga dan tingkah laku kanak-kanak bermasalah selalunya dapat ditingkatkan apabila lebih banyak masa diluangkan untuk bermain dengan anak secara kerap.

Kanak-kanak belajar bagaimana untuk berkongsi, menyelesaikan konflik, membuat keputusan, tegas dan bekerja dalam satu kumpulan melalui permainan tidak berstruktur.

Bahkan ketika bermain seorang diri juga boleh membantu kanak-kanak memperoleh keyakinan diri, ketegasan, kemahiran membuat keputusan dan banyak lagi.

Bermain membolehkan kanak-kanak mengenalpasti, menyatakan dan belajar tentang perasaan.

Kanak-kanak sering bermain lakon-lakon untuk melakonkan perkara yang mereka lihat dalam kehidupan mereka seperti apa yang dilakukan oleh ibu bapa, pengalaman di sekolah, dan juga tentang persabahatan.

Dalam kehidupan seharian, kanak-kanak tentu mempunyai perasaan tentang peristiwa tersebut. Kanak-kanak lebih menyedari tentang perasaan mereka dan orang lain serta bagaimana mengurus perasaan dengan menyatakan melalui emosi dalam permainan.

Kanak-kanak dapat memahami pengalaman hidup mereka melalui permainan tidak berstruktur. Kanak-kanak tidak melihat perkara yang berlaku sama seperti orang dewasa.

Jadi mereka boleh menggunakan permainan untuk memahami dengan lebih baik mengenai pengalaman hidup tertentu.

Ibu bapa boleh membantu kanak-kanak yang mengalami masalah dengan bermain menggunakan alat mainan tertentu.

Ibu bapa juga dapat meningkatkan hubungan mereka dengan anak-anak mereka dengan belajar bermain bersama mereka menggunakan alat mainan terpilih.

Apabila ibu bapa benar-benar menumpukan perhatian kepada anak mereka (tanpa tergesa-gesa atau sambil lewa), hubungan mereka dengan anak mereka akan bertambah baik.

Masa untuk bermain tidak perlu diperuntukkan berjam-jam dalam sehari, cukup hanya beberapa minit sahaja sehari dan sekiranya dilakukan setiap hari, insyaALLAH mampu menambahkan hubungan antara ibu bapa dan anak.

RUJUKAN:

Gilmore, H. (2014). Why Kids Need to Play. Psych Central. https://pro.psychcentral.com/child-therapist/2014/08/why-kids-need-to-play/